MT Il-Ġurnal Uffiċjali ta’ l-Unjoni Ewropea C 267/1

Avviż tal-Kummissjoni dwar ir-rimedji aċċettabbli taħt ir-Regolament tal-Kunsill (KE) Nru 139/2004 u taħt ir-Regolament tal-Kummissjoni (KE) Nru 802/2004

(Test b'rilevanza għaż-ŻEE)

(2008/C 267/01)

I. DAĦLA

1. Ir-Regolament tal-Kunsill (KEE) Nru 139/2004 tal-20 ta' Jannar 2004 dwar il-kontroll ta' konċentrazzjonijiet bejn impriżi (1) (minn hawn 'il quddiem imsejjaħ “ir-Regolament dwar l-Għaqdiet [Amalgamazzjonijiet]”) fl-Artikoli 6(2) u 8(2) espressament jipprovdi li l-Kummissjoni tista' tiddeċiedi li tiddikjara li konċentrazzjoni tkun kompatibbli mas-suq komuni wara modifika mill-partijiet (2), kemm qabel kif ukoll wara l-bidu tal-proċeduri. Għal dak il-għan, mad-deċiżjoni tagħha, il-Kummissjoni tista' torbot kondizzjonijiet u obbligi maħsuba biex jiżguraw li l-impriżi kkonċernati jkunu konformi mal-impenji li jkunu daħlu għalihom fil-konfront tal-Kummissjoni bil-għan li jagħmlu l-konċentrazzjoni kompatibbli mas-suq komuni (3).

2. L-għan ta' dan l-Avviż huwa li jipprovdi gwida dwar il-modifiki fil-konċentrazzjonijiet, b'mod partikolari l-impenji mill-impriżi kkonċernati biex jimmodifikaw konċentrazzjoni. Modifiki bħal dawn ġew deskritti aktar komunement bħala “rimedji” ladarba l-għan tagħhom huwa li jeliminaw it-tħassib dwar il-kompetizzjoni (4) identifikat mill-Kummissjoni. Il-gwida stabbilita f'dan l-Avviż tirrifletti l-esperjenza li qed tevolvi tal-Kummissjoni bil-valutazzjoni, bl-aċċettazzjoni u bl-implimentazzjoni tar-rimedji taħt ir-Regolament dwar l-Għaqdiet [Amalgamazzjonijiet] sa mid-dħul fis-seħħ tiegħu fil-21 ta' Settembru 1990. Ir-reviżjoni tal-Avviż tal-Kummissjoni dwar ir-rimedji (5) tal-2001 hija involuta permezz tad-dħul fis-seħħ tar-Regolament dwar l-Għaqdiet [Amalgamazzjonijiet] (KE) Nru 139/2004 (6) imfassal mill-ġdid u tar-Regolament tal-Kummissjoni (KE) Nru 802/2004 (7) (ir-“Regolament li Jimplimenta”) fl-1 ta' Mejju 2004, tal-ġurisprudenza tal-Qorti tal-Ġustizzja u tal-Qorti tal-Prim'Istanza, tal-konklużjonijiet li nġibdu mill-analiżi sistematika ex post tal-Kummissjoni ta' każ ta' rimedji fl-imgħoddi (8), u tal-prattika deċiżjonali tal-Kummissjoni f'każijiet li jinvolvu rimedji f'dawn l-aħħar snin. Il-prinċipji inklużi hawnhekk se jiġu applikati u żviluppati aktar u rfinati mill-Kummissjoni f'każijiet individwali. Il-gwida pprovduta f'dan l-Avviż hija mingħajr preġudizzju għall-interpretazzjoni li jistgħu jagħtu l-Qorti tal-Ġustizzja jew il-Qorti tal-Prim'Istanza tal-Komunitajiet Ewropej.

3. Dan l-Avviż jistabbilixxi l-prinċipji ġenerali applikabbli għar-rimedji aċċettabbli għall-Kummissjoni, it-tipi ewlenin ta' impenji li jistgħu jiġu aċċettati mill-Kummissjoni f'każijiet taħt ir-Regolament dwar l-Għaqdiet [Amalgamazzjonijiet], ir-rekwiżiti speċifiċi li l-proposti tal-impenji jeħtieġ li jilħqu fiż-żewġ fażijiet tal-proċedura, u r-rekwiżiti ewlenin għall-implimentazzjoni tal-impenji. Ikun xi jkun il-każ, il-Kummissjoni se tqis b'mod xieraq iċ-ċirkostanzi partikolari tal-każ individwali.

II. IL-PRINĊIPJI ĠENERALI

4. Taħt ir-Regolament dwar l-Għaqdiet [Amalgamazzjonijiet], il-Kummissjoni tivvaluta l-kompatibbiltà ta' konċentrazzjoni notifikata mas-suq komuni fuq il-bażi tal-effett tagħha fuq l-istruttura tal-kompetizzjoni fil-Komunità (9). It-test għall-kompatibbiltà taħt l-Artikolu 2(2) u (3) tar-Regolament dwar l-Għaqdiet [Amalgamazzjonijiet] huwa jekk konċentrazzjoni timpedixxix b'mod sinifikanti jew le l-kompetizzjoni effettiva fis-suq komuni jew f'parti sostanzjali minnu, b'mod partikolari minħabba l-ħolqien jew it-tisħiħ ta' pożizzjoni dominanti. Konċentrazzjoni li b'mod sinifikanti timpedixxi l-kompetizzjoni effettiva, kif ġie deskritt aktar 'il fuq, hija inkompatibbli mas-suq komuni u l-Kummissjoni tkun meħtieġa tipprojbiha. Għall-ħolqien ta' intrapriża konġunta, il-Kummissjoni se teżamina wkoll il-konċentrazzjoni taħt l-Artikolu 2(4) tar-Regolament dwar l-Għaqdiet [Amalgamazzjonijiet]. Il-prinċipji stabbiliti f'dan l-Avviż ġeneralment se japplikaw ukoll għar-rimedji sottomessi biex jiġi eliminat it-tħassib dwar il-kompetizzjoni identifikat taħt l-Artikolu 2(4).

5. Fejn konċentrazzjoni tqajjem tħassib dwar il-kompetizzjoni peress li tista' timpedixxi b'mod sinifikanti l-kompetizzjoni effettiva, b'mod partikolari minħabba l-ħolqien jew it-tisħiħ ta' pożizzjoni dominanti, il-partijiet jistgħu jippruvaw jimmodifikaw il-konċentrazzjoni sabiex isolvu t-tħassib dwar il-kompetizzjoni u b'hekk jiksbu l-approvazzjoni tal-amalgamazzjoni tagħhom. Modifiki bħal dawn jistgħu jiġu implimentati b'mod sħiħ qabel id-deċiżjoni tal-approvazzjoni. Madankollu, huwa aktar komuni li l-partijiet jissottomettu impenji bil-għan li jagħmlu l-konċentrazzjoni kompatibbli mas-suq komuni u li dawk l-impenji jiġu implimentati wara l-approvazzjoni.

6. Skont l-istruttura tar-Regolament dwar l-Għaqdiet [Amalgamazzjonijiet], hija r-responsabbiltà tal-Kummissjoni li turi li konċentrazzjoni timpedixxi b'mod sinifikanti l-kompetizzjoni (10). Il-Kummissjoni tikkomunika t-tħassib dwar il-kompetizzjoni li jkollha lill-partijiet biex ikunu jistgħu jifformulaw proposti għal rimedji xierqa u korrispondenti (11). Imbagħad għandhom ikunu l-partijiet għall-konċentrazzjoni li jridu jressqu l-impenji; il-Kummissjoni mhijiex f'pożizzjoni li b'mod unilaterali timponi xi kondizzjoni għal deċiżjoni ta' awtorizzazzjoni, iżda biss fuq il-bażi tal-impenji tal-partijiet (12). Il-Kummissjoni setgħarraf lill-partijiet dwar il-valutazzjoni preliminari tagħha tal-proposti għar-rimedji. Jekk, madankollu, il-partijiet ma jipproponux b'mod validu rimedji adegwati biex jiġi eliminat it-tħassib dwar il-kompetizzjoni, l-unika għażla għall-Kummissjoni se tkun dik li tadotta deċiżjoni ta' projbizzjoni (13).

7. Il-Kummissjoni trid tivvaluta jekk ir-rimedji proposti, ladarba jiġu implimentati, jeliminawx it-tħassib dwar il-kompetizzjoni identifikat. Il-partijiet biss għandhom l-informazzjoni kollha rilevanti meħtieġa għal valutazzjoni bħal din, b'mod partikolari dwar il-fattibbiltà tal-impenji proposti u l-vijabbiltà u l-kompetittività tal-assi li ġie propost li jinbiegħu. Għalhekk hija r-responsabbiltà tal-partijiet li jipprovdu dik l-informazzjoni kollha disponibbli li tkun meħtieġa għall-valutazzjoni tal-Kummissjoni tal-proposta għar-rimedji. Għal dan il-għan, ir-Regolament li Jimplimenta jobbliga lill-partijiet li qed jippreżentaw in-notifika biex, flimkien mal-impenji, jipprovdu informazzjoni dettaljata dwar il-kontenut tal-impenji offruti, il-kondizzjonijiet għall-implimentazzjoni tagħhom u juru l-idoneità tagħhom biex ineħħu kwalunkwe impediment sinifikanti għal kompetizzjoni effettiva, kif ġie stabbilit fl-anness għar-Regolament li Jimplimenta (il-“Formola RM”). Għall-impenji li jikkonsistu fil-bejgħ tal-assi ta' negozju, il-partijiet għandhom jiddeskrivu fid-dettall b'mod partikolari kif in-negozju li għandhom jinbiegħu l-assi tiegħu qed jitħaddem bħalissa. Din l-informazzjoni se tippermetti li l-Kummissjoni tivvaluta l-vijabbiltà, il-kompetittività u l-kummerċjabbiltà tan-negozju billi tqabbel t-tħaddim kurrenti tiegħu mal-ambitu propost tiegħu skont l-impenji. Il-Kummissjoni tista' tadatta r-rekwiżiti preċiżi għall-informazzjoni meħtieġa fil-każ individwali in kwistjoni u se tkun disponibbli biex tiddiskuti l-ambitu tal-informazzjoni meħtieġa mal-partijiet qabel ma jissottomettu l-Formola RM.

8. Billi l-partijiet għandhom jipproponu impenji suffiċjenti biex ineħħu t-tħassib dwar il-kompetizzjoni u jissottomettu l-informazzjoni meħtieġa biex jiġu vvalutati, għandha tkun il-Kummissjoni li tistabbilixxi jekk konċentrazzjoni, kif ġiet immodifikata mill-impenji li ġew sottomessi b'mod validu, tridx tiġi ddikjarata inkompatibbli jew le mas-suq komuni għaliex twassal, minkejja l-impenji, għal impediment sinifikanti tal-kompetizzjoni effettiva. L-oneru tal-prova għal projbizzjoni jew għal awtorizzazzjoni ta' konċentrazzjoni modifikata mill-impenji, għalhekk, huwa suġġett għall-istess kriterji bħal konċentrazzjoni mhux immodifikata (14).

Il-kondizzjonijiet bażiċi għal impenji aċċettabbli

9. Taħt ir-Regolament dwar l-Għaqdiet [Amalgamazzjonijiet], il-Kummissjoni għandha biss is-setgħa li taċċetta impenji li jitqies li huma kapaċi li jagħmlu l-konċentrazzjoni kompatibbli mas-suq komuni sabiex jipprevjenu impediment sinifikanti għal kompetizzjoni effettiva. L-impenji jridu jeliminaw għal kollox it-tħassib dwar il-kompetizzjoni (15) u jridu jkunu komprensivi u effettivi mill-perspettivi kollha (16). Barra minn dan, l-impenji għandhom ikunu jistgħu jiġu implimentati b'mod effettiv f'perjodu qasir ta' żmien għaliex il-kondizzjonijiet tal-kompetizzjoni fis-suq mhux se jinżammu sakemm jitwettqu l-impenji.

10. L-impenji strutturali, b'mod partikolari l-bejgħ tal-assi, proposti mill-partijiet se jilħqu dawn il-kondizzjonijiet biss sa fejn il-Kummissjoni tkun tista' tikkonkludi, bil-grad meħtieġ ta' ċertezza, li se jkun possibbli li dawn jiġu implimentati u li se jkun probabbli li l-istrutturi kummerċjali l-ġodda li jirriżultaw minnhom se jkunu jistgħu jitħaddmu b'mod suffiċjenti u se jdumu suffiċjentement sabiex jiġi żgurat li l-impediment sinifikanti għall-kompetizzjoni effettiva mhux se jimmaterjalizza (17).

11. Il-grad meħtieġ ta' ċertezza dwar l-implimentazzjoni tal-impenji proposti jista' jkun affettwat, b'mod partikolari, minn riskji b'relazzjoni għat-trasferiment ta' negozju li għandhom jinbiegħu l-assi tiegħu, bħall-kondizzjonijiet li l-partijiet jorbtu mal-bejgħ tal-assi, id-drittijiet ta' partijiet terzi b'relazzjoni għan-negozju jew ir-risjki li jinstab xerrej xieraq, kif ukoll ir-riskji b'relazzjoni għad-degradazzjoni tal-assi sakemm iseħħ il-bejgħ tal-assi. Il-partijiet huma obbligati li jneħħu tali inċertezzi rigward l-implimentazzjoni tar-rimedju meta jissottomettuh lill-Kummissjoni (18).

12. Fil-valutazzjoni tat-tieni kondizzjoni, jekk hux probabbli li l-impenn propost se jelimina t-tħassib dwar il-kompetizzjoni identifikat, il-Kummissjoni se tqis il-fatturi kollha rilevanti relatati mar-rimedju propost innifsu, inklużi, fost l-oħrajn, it-tip, l-iskala u l-ambitu tar-rimedju propost, iġġudikati b'referenza għall-istruttura u għall-karatteristiċi partikolari tas-suq li fih irriżulta t-tħassib dwar il-kompetizzjoni, inkluża l-pożizzjoni tal-partijiet u ta' parteċipanti oħrajn fis-suq.

13. Sabiex l-impenji jkunu konformi ma' dawn il-prinċipji, għandu jkun hemm implimentazzjoni effettiva u l-abilità li jiġu mmonitorjati l-impenji (19). Filwaqt li l-bejgħ tal-assi, ladarba jiġi implimentat, ma jeħtieġ l-ebda miżura ulterjuri ta' monitoraġġ, tipi oħrajn ta' impenn jeħtieġu mekkaniżmi ta' monitoraġġ effettiv sabiex jiżguraw li l-effett tagħhom ma jitnaqqasx jew saħansitra jiġi eliminat mill-partijiet. Inkella, impenji bħal dawn ikollhom jitqiesu bħala sempliċi dikjarazzjonijiet ta' intenzjoni mill-partijiet u ma jammontawx għal obbligi vinkolanti għaliex, minħabba n-nuqqas ta' mekkaniżmi ta' monitoraġġ effettiv, kwalunkwe ksur tagħhom ma jistax jirriżulta fir-revoka tad-deċiżjoni skont id-dispożizzjonijiet tar-Regolament dwar l-Għaqdiet [Amalgamazzjonijiet] (20).

14. Madankollu, fejn il-partijiet jissottomettu proposti għal rimedji li jkunu tant estensivi u komplessi li mhuwiex possibbli li l-Kummissjoni tiddetermina, bil-grad meħtieġ ta' ċertezza, fi żmien id-deċiżjoni tagħha, li se jkunu implimentati b'mod sħiħ u li huwa probabbli li se jżommu kompetizzjoni effettiva fis-suq, ma tistax tingħata deċiżjoni ta' awtorizzazzjoni (21). Il-Kummissjoni tista' tiċħad tali rimedji b'mod partikolari minħabba li l-implimentazzjoni tar-rimedji ma tistax tiġi mmonitorjata b'mod effettiv u li n-nuqqas ta' monitoraġġ effettiv jnaqqas, jew saħansitra jelimina, l-effett tal-impenji proposti.

L-idoneità ta' tipi differenti ta' rimedji

15. Skont il-ġurisprudenza tal-Qorti, l-għan bażiku tal-impenji huwa li jiżguraw strutturi kompetittivi tas-suq (22). Għalhekk, l-impenji li jkollhom natura strutturali, bħall-impenn li tinbiegħ unità ta' negozju, bħala regola, huma ppreferuti mill-perspettiva tal-għan tar-Regolament dwar l-Għaqdiet [Amalgamazzjonijiet], peress li tali impenji jipprevjenu, fit-tul, it-tħassib dwar il-kompetizzjoni li kieku kien jirriżulta mill-amalgamazzjoni kif ġiet innotifikata, u barra minn hekk, ma jeħtiġux miżuri ta' monitoraġġ tul perjodu medju jew twil ta' żmien. Madankollu, ma tistax tiġi awtomatikament eskluża l-possibbiltà li tipi oħrajn ta' impenji jistgħu wkoll ikunu kapaċi jipprevjenu l-impediment sinifikanti għal kompetizzjoni effettiva (23).

16. Il-Kummissjoni tenfasizza li l-kwistjoni dwar jekk rimedju u, b'mod aktar speċifiku, liema tip ta' rimedju jkun xieraq biex jelimina t-tħassib dwar il-kompetizzjoni identifikat, għandha tiġi eżaminata fuq bażi ta' każ b'każ.

17. Madankollu, tista' ssir distinzjoni ġenerali bejn il-bejgħ tal-assi, strutturi rimedjali oħrajn, bħall-għotja tal-aċċess għal infrustruttura ewlenija jew għal inputs skont termini mhux diskriminatorji, u l-impenji relatati mal-imġiba futura tal-entità amalgamata. L-impenji tal-bejgħ tal-assi huma l-aħjar mod biex jiġi eliminat it-tħassib dwar il-kompetizzjoni li jirriżulta minn trikkib orizzontali, u jista' jkun ukoll l-aħjar metodu biex jiġu solvuti l-problemi li jirriżultaw minn tħassib vertikali jew tal-konglomerati (24). Impenji strutturali oħrajn jistgħu jkunu xierqa biex isolvu t-tipi kollha ta' tħassib jekk dawk ir-rimedji jkunu ekwivalenti għall-bejgħ tal-assi fl-effetti tagħhom, kif jiġi spjegat f'aktar dettall aktar 'l isfel fil-paragrafi 61 et seq. L-impenji relatati mal-imġiba futura tal-entità amalgamata jistgħu jkunu aċċettabbli biss b'mod eċċezzjonali f'ċirkostanzi speċifiċi ħafna (25). B'mod partikolari, l-impenji fil-forma ta' impenji li ma jogħlewx il-prezzijiet, li jitnaqqsu l-gammi ta' prodotti jew li jitneħħew il-marki (brands), eċċ., ġeneralment mhux se jeliminaw it-tħassib dwar il-kompetizzjoni li jirriżulta minn trikkib orizzontali. Ikun xi jkun il-każ, dawk it-tipi ta' rimedji jistgħu jiġu aċċettati biss b'mod eċċezzjonali jekk il-prattiċità tagħhom tiġi żgurata b'mod sħiħ minn implimentazzjoni u monitoraġġ effettivi skont il-kunsiderazzjonijiet stabbiliti fil-paragrafi 13-14, 66, 69, u jekk ma jirriskjawx li jwasslu għal effetti ta' tgħawwiġ fuq il-kompetizzjoni (26).

Il-proċedura

18. Il-Kummissjoni tista' taċċetta impenji fi kwalunkwe fażi tal-proċedura (27). Madankollu, meta jitqies il-fatt li investigazzjoni approfondita tas-suq issir biss fil-fażi II, l-impenji sottomessi lill-Kummissjoni fil-fażi I jridu ikunu suffiċjenti biex b'mod ċar jeskludu d-“dubji serji” fit-tifsira tal-Artikolu 6(1)(c) tar-Regolament dwar l-Għaqdiet [Amalgamazzjonijiet] (28). Skont l-Artikolu 10(2) tar-Regolament dwar l-Għaqdiet [Amalgamazzjonijiet], il-Kummissjoni għandha tieħu deċiżjoni ta' approvazzjoni malli d-dubji serji msemmija fl-Artikolu 6(1)(c) tar-Regolament dwar l-Għaqdiet [Amalgamazzjonijiet] jitneħħew minħabba l-impenji sottomessi mill-partijiet. Din ir-regola tapplika għall-impenji proposti fil-proċeduri tal-fażi II qabel ma l-Kummissjoni toħroġ Dikjarazzjoni ta' Oġġezzjonijiet (29). Jekk il-Kummissjoni tasal għall-fehma preliminari li l-amalgamazzjoni twassal għal impediment sinifikanti għall-kompetizzjoni effettiva u toħroġ Dikjarazzjoni ta' Oġġezzjonijiet, l-impenji jridu jkunu suffiċjenti biex jeliminaw tali impediment sinifikanti għal kompetizzjoni effettiva.

19. Filwaqt li l-impenji għandhom jiġu offruti mill-partijiet, il-Kummissjoni se tiżgura ruħha mill-infurzabbiltà tal-impenji billi tagħmel l-awtorizzazzjoni tal-amalgamazzjoni suġġetta għall-konformità mal-impenji. Trid issir distinzjoni bejn kondizzjonijiet u obbligi. Ir-rekwiżit biex jintlaħaq il-bidla strutturali tas-suq huwa kondizzjoni — pereżempju li għandhom jinbiegħu l-assi ta' negozju. Il-passi tal-implimentazzjoni li jkunu meħtieġa biex jinkiseb dan ir-riżultat ġeneralment ikunu obbligi fuq il-partijiet, eż., bħall-ħatra ta' trustee b'mandat irrevokabbli biex ibiegħ in-negozju.

20. Fejn l-impriżi kkonċernati jwettqu ksur ta' obbligu, il-Kummissjoni tista' tirrevoka deċiżjonijiet ta' awtorizzazzjoni maħruġa jew taħt l-Artikolu 6(2) jew taħt l-Artikolu 8(2) tar-Regolament dwar l-Għaqdiet [Amalgamazzjonijiet], filwaqt li taġixxi skont l-Artikolu 6(3) jew l-Artikolu 8(6), rispettivament. F'każ ta' ksur ta' obbligu, il-partijiet jistgħu wkoll ikunu suġġetti għal multi u għal ħlasijiet perjodiċi ta' penali kif inhu pprovdut fl-Artikoli 14(2)(d) u 15(1)(c) rispettivament tar-Regolament dwar l-Għaqdiet [Amalgamazzjonijiet]. Madankollu, fejn tinkiser kondizzjoni, eż., negozju ma jinbiegħux l-assi tiegħu fil-perjodu ta' żmien previst fl-impenji jew li wara jiġi akkwistat mill-ġdid, id-deċiżjoni tal-kompatibbiltà ma tibqax aktar applikabbli. F'ċirkostanzi bħal dawn, il-Kummissjoni, l-ewwel nett, tista' tieħu miżuri interim xierqa biex iżżomm il-kondizzjonijiet tal-kompetizzjoni effettiva skont l-Artikolu 8(5)(b) tar-Regolament dwar l-Għaqdiet [Amalgamazzjonijiet]. It-tieni nett, jekk il-kondizzjonijiet tal-Artikolu 8(4)(b) jintlaħqu, tista' tordna kwalunkwe miżura xierqa biex tiżgura ruħha li l-impriżi kkonċernati jxolju l-konċentrazzjoni jew tieħu miżuri oħrajn li jreġġgħu lura s-sitwazzjoni jew, skont l-Artikolu 8(7), tieħu deċiżjoni skont l-Artikolu 8(1)–(3). Barra minn dan, il-partijiet jistgħu wkoll ikunu suġġetti għal multi kif inhu pprovdut fl-Artikolu 14(2)(d).

It-Testi Mudell għall-impenji tal-bejgħ tal-assi

21. Is-servizzi tal-Kummissjoni ħarġu Linji Gwida tal-Aħjar Prattika għall-impenji dwar il-bejgħ tal-assi, li jikkonsistu f'Test Mudell għall-Impenji tal-Bejgħ tal-Assi u Test Mudell għall-Mandati tat-Trustees (30). Dawn it-testi mudell la huma maħsuba biex jipprovdu kopertura eżawrjenti tal-kwistjonijiet kollha li jistgħu jsiru rilevanti fil-każijiet kollha, u lanqas ma jorbtu legalment lill-partijiet fi proċedura ta' amalgamazzjoni. Huma jikkomplementaw l-Avviż preżenti għaliex jiddeskrivu fil-qosor l-arranġamenti tipiċi għal impenji ta' bejgħ tal-assi f'format li jista' jintuża mill-partijiet. Fl-istess ħin, it-testi mudell iħallu l-flessibbiltà li jiġu adattati għar-rekwiżiti tal-każ speċifiku.

III. TIPI DIFFERENTI TA' RIMEDJI

1. Il-bejgħ tal-assi ta' negozju lil xerrej xieraq

22. Fejn konċentrazzjoni proposta thedded li b'mod sinifikanti timpedixxi kompetizzjoni effettiva, l-aktar mod effettiv biex tinżamm kompetizzjoni effettiva, minbarra l-projbizzjoni, huwa li jinħolqu l-kondizzjonijiet għall-ħruġ ta' entità kompetittiva ġdida, jew għat-tisħiħ tal-kompetituri eżistenti permezz tal-bejgħ tal-assi mill-partijiet li qed jamalgamaw.

1.1 Il-bejgħ tal-assi ta' negozju vijabbli u kompetittiv

23. L-attivitajiet li nbiegħu jridu jikkonsistu f'negozju vijabbli li, jekk jitħaddem minn xerrej xieraq, jista' jikkompeti b'mod effettiv mal-entità amalgamata fuq bażi dejjiema u li nbiegħu l-assi tiegħu bħala negozju attiv (31). Sabiex in-negozju jkun vijabbli, jista' wkoll ikun meħtieġ li jiġu inklużi attivitajiet li jkunu relatati ma' swieq fejn il-Kummissjoni ma identifikatx tħassib dwar il-kompetizzjoni jekk dan ikun meħtieġ biex jinħoloq kompetitur effettiv fis-swieq affettwati (32).

24. Meta jiġi propost negozju vijabbli biex jinbiegħu l-assi tiegħu, jeħtieġ li jitqiesu l-inċertezzi u r-riskji relatati mat-trasferiment ta' negozju lil proprjetarju ġdid. Dawn ir-riskji jistgħu jillimitaw l-impatt kompetittiv tan-negozju li nbiegħu l-assi tiegħu, u għalhekk, jistgħu jwasslu għal sitwazzjoni tas-suq fejn it-tħassib dwar il-kompetizzjoni in kwistjoni mhux bilfors se jiġi eliminat.

L-ambitu tan-negozju li se jinbiegħu l-assi tiegħu

25. In-negozju għandu jinkludi l-assi kollha li jikkontribwixxu għat-tħaddim kurrenti tiegħu jew li jkunu meħtieġa sabiex jiġu żgurati l-vijabbiltà u l-kompetittività tiegħu u l-persunal kollu li jkun impjegat preżentement jew li jkun meħtieġ biex jiġu żgurati l-vijabbiltà u l-kompetittività tan-negozju (33).

26. Il-persunal u l-assi li preżentement ikunu kondiviżi bejn in-negozju li għandhom jinbiegħu l-assi tiegħu u n-negozji l-oħra tal-partijiet, iżda li jikkontribwixxu għat-tħaddim tan-negozju, jew li jkunu meħtieġa sabiex jiġu żgurati l-vijabbiltà u l-kompetittività tiegħu għandhom jiġu inklużi wkoll. Inkella, il-vijabbiltà u l-kompetittività tan-negozju li għandhom jinbiegħu l-assi tiegħu jitqiegħdu fil-periklu. Għalhekk in-negozju li nbiegħu l-assi tiegħu għandu jinkludi l-persunal li jipprovdi l-funzjonijiet essenzjali għan-negozju bħal, pereżempju, l-istaff tal-grupp tar-riċerka u l-iżvilupp (R & D) u tat-teknoloġija tal-informazzjoni anki fejn tali persunal ikun preżentement impjegat minn unità oħra tan-negozju tal-partijiet — għall-inqas fi proporzjon suffiċjenti biex jintlaħqu l-ħtiġiet kontinwi tan-negozju li nbiegħu l-assi tiegħu. Bl-istess mod, l-assi kondiviżi għandhom jiġu inklużi anki jekk dawk l-assi jkunu l-proprjetà ta' jew jiġu allokati lil unità oħra tan-negozju.

27. Sabiex il-Kummissjoni tkun tista' tidentifika l-ambitu tan-negozju li għandhom jinbiegħu l-assi tiegħu, il-partijiet għandhom jinkludu definizzjoni preċiża tal-ambitu tan-negozju li nbiegħu l-assi tiegħu fl-impenji (id-“deskrizzjoni tan-negozju”). Id-deskrizzjoni tan-negozju għandha tkun adattata għall-każ individwali in kwistjoni u għandha tinkludi l-elementi kollha li jkunu parti min-negozju li għandhom jinbiegħu l-assi tiegħu: l-assi tanġibbli ( eż. , l-attivitajiet tar-riċerka u l-żvilupp (R & D), tal-produzzjoni, tad-distribuzzzjoni, tal-bejgħ u tal-kummerċjalizzazzjoni) u l-assi intanġibbli (bħad-drittijiet tal-proprjetà intellettwali, l-għarfien u l-avvjament); il-liċenzji, il-permessi u l-awtorizzazzjonijiet mill-organizzazzjonijiet governattivi mogħtija lin-negozju; il-kuntratti, il-kirjiet u l-impenji (eż., l-arranġamenti mal-fornituri u mal-klijenti) għall-benefiċċju tan-negozju li għandhom jinbiegħu l-assi tiegħu; u r-rekords tal-klijenti, tal-kreditu u ta' xort'oħra. Fid-deskrizzjoni tan-negojzu, il-partijiet għandhom jinkludu, f'termini ġenerali, il-persunal li għandu jiġi ttrasferit, inklużi l-istaff issekondat u l-impjegati temporanji, u jdaħħlu lista tal-persunal ewlieni, jiġifieri l-persunal essenzjali għall-vijabbiltà u għall-kompetittività tan-negozju. It-trasferiment ta' dawk l-impjegati jkun mingħajr preġudizzju għall-applikazzjoni tad-Direttivi tal-Kunsill dwar tkeċċijiet kollettivi; (34) dwar is-salvagwardja tad-drittijiet tal-impjegati fil-każ ta' trasferimenti tal-impriżi; (35) u dwar l-informazzjoni lil u l-konsultazzjoni mal-impjegati (36) kif ukoll id-dispożizzjonijiet nazzjonali li jimplimentaw dawk id-Direttivi u liġijiet nazzjonali oħrajn. Ir-rimedju għandu jinkludi impenn ta' nuqqas ta' solleċitazzjoni mill-partijiet fir-rigward tal-persunal ewlieni.

28. Fid-deskrizzjoni tan-negozju, il-partijiet għandhom ukoll jistabbilixxu l-arranġamenti għall-provvista ta' prodotti u ta' servizzi min-naħa tagħhom lin-negozju li nbiegħu l-assi tiegħu jew min-negozju li nbiegħu l-assi tiegħu lilhom. Relazzjonijiet kontinwi bħal dawn tan-negozju li nbiegħu l-assi tiegħu jistgħu jkunu meħtieġa biex jinżammu l-vijabbiltà ekonomika u l-kompetittività sħaħ tan-negozju li nbiegħu l-assi tiegħu għal bażi tranżitorja. Il-Kummissjoni se taċċetta arranġamenti bħal dawn biss jekk ma jaffettwawx l-indipendenza tan-negozju li nbiegħu l-assi tiegħu mill-partijiet.

29. Sabiex jiġi evitat kwalunkwe nuqqas ta' ftehim dwar in-negozju li għandhom jinbiegħu l-assi tiegħu, l-assi jew il-persunal li jintużaw fi jew li jiġu impjegati min-negozju iżda li m'għandhomx, skont il-partijiet, jiġu ttrasferiti mal-bejgħ tal-assi, għandhom jiġu espressament esklużi mill-partijiet fit-test tal-impenji. Il-Kummissjoni se tkun tista' taċċetta tali esklużjoni ta' assi jew ta' persunal biss jekk il-partijiet jistgħu juru b'mod ċar li dan ma jaffettwax il-vijabbiltà u l-kompetittività tan-negozju.

30. In-negozju li għandhom jinbiegħu l-assi tiegħu għandu jkun vijabbli bħala tali. Għalhekk, ir-riżorsi ta' xerrej futur possibbli jew anki preżunt ma jitqisux mill-Kummissjoni fl-istadju tal-valutazzjoni tar-rimedju. Is-sitwazzjoni tkun differenti jekk diġà matul il-proċedura jiġi konkluż ftehim ta' bejgħ u ta' xiri ma' xerrej speċifiku li r-riżorsi tiegħu jistgħu jitqiesu fi żmien il-valutazzjoni tal-impenn. Din is-sitwazzjoni se tiġi ttrattata f'aktar dettall aktar 'l isfel fil-paragrafi 56 et seq.

31. Ladarba xerrej jiġi identifikat wara l-adozzjoni ta' deċiżjoni ta' awtorizzazzjoni, uħud mill-assi jew mill-persunal inklużi fin-negozju li nbiegħu l-assi tiegħu jistgħu ma jkunux meħtieġa mix-xerrej propost. Fil-proċess tal-approvazzjoni tax-xerrej, il-Kummissjoni, fuq talba tal-partijiet, tista' tapprova l-bejgħ tal-assi tan-negozju lix-xerrej propost mingħajr wieħed jew aktar mill-assi jew mill-partijiet tal-persunal jekk dan ma jaffettwax il-vijabbiltà u l-kompetittività tan-negozju li għandhom jinbiegħu l-assi tiegħu wara l-bejgħ, filwaqt li jitqiesu r-riżorsi tax-xerrej propost.

1.2 In-negozji awtonomi (stand-alone) u l-kondizzjonijiet għall-aċċettabbiltà tal-alternattivi

32. Normalment, negozju vijabbli jkun negozju li jista' jaħdem fuq bażi awtonoma, jiġifieri b'mod indipendenti mill-partijiet li qed jamalgamaw fir-rigward tal-provvista ta' materjali ta' input jew forom oħrajn ta' kooperazzjoni ħlief matul perjodu tranżitorju.

33. Il-Kummissjoni għandha preferenza ċara għal negozju awtonomu eżistenti. Dan jista' jieħu l-forma ta' kumpanija jew ta' grupp ta' kumpaniji preeżistenti, jew ta' diviżjoni ta' negozju li qabel ma kinitx legalment inkorporata bħala tali.

34. Fejn it-tħassib dwar il-kompetizzjoni jirriżulta minn trikkib orizzontali, il-partijiet jistgħu jkunu jistgħu jagħżlu bejn żewġ negozji. F'każijiet li jinvolvu offerta ostili, impenn li jinbiegħu l-attivitajiet tal-kumpanija fil-mira, f'ċirkostanzi bħal dawn ta' informazzjoni limitata li tkun disponibbli għall-partijiet li qed jippreżentaw in-notifika dwar in-negozju li għandhom jinbiegħu l-assi tiegħu, jistgħu iżidu r-riskju li dan in-negozju, wara l-bejgħ tal-assi, jista' ma jirriżultax f'kompetitur vijabbli li jista' jikkompeti b'mod effettiv fis-suq fuq bażi dejjiema. Għalhekk, jista' jkun aktar xieraq li l-partijiet jipproponu li jbiegħu l-attivitajiet tal-kumpanija li qed tagħmel l-akkwist f'xenarji bħal dawn.

It-tqassim (carve-outs)

35. Anki jekk normalment il-bejgħ tal-assi ta' negozju awtonomu u vijabbli eżistenti jkun meħtieġ, il-Kummissjoni, filwaqt li tqis il-prinċipju tal-proporzjonalità, tista' tqis ukoll il-bejgħ tal-assi ta' negozji li jkollhom konnessjonijiet eżistenti b'saħħithom jew li jkunu parzjalment integrati man-negozji li żammew il-partijiet u għalhekk jeħtieġ li jiġu “mqassma” (“carved out”) f'dawk l-aspetti. Sabiex ir-riskji għall-vijabbiltà u għall-kompetittività f'ċirkostanzi bħal dawn jitnaqqsu għal minimu, għażla għall-partijiet tkun li jissottomettu impenji li jipproponu li jqassmu dawk il-partijiet ta' negozju eżistenti li mhux bilfors għandhom jinbiegħu. Fil-fatt, negozju awtonomu eżistenti qed jinbiegħu l-assi tiegħu f'dawk iċ-ċirkostanzi għalkemm, permezz ta' “tqassim bil-kontra” (“reverse carve-out”), il-partijiet jistgħu jqassmu l-partijiet limitati li jistgħu jżommu.

36. Ikun xi jkun il-każ, il-Kummissjoni se tkun tista' taċċetta biss impenji li jeħtieġu t-tqassim ta' negozju jekk tista' tkun ċerta li, għall-inqas fiż-żmien meta n-negozju qed jiġi ttrasferit lix-xerrej, se jinbiegħu l-assi ta' negozju vijabbli fuq bażi awtonoma u r-riskji għall-vijabbiltà u għall-kompetittività kkawżati mit-tqassim għaldaqstant se jitnaqqsu għal minimu. Għalhekk, il-partijiet għandhom jiżguraw irwieħhom, kif ġie stabbilit fid-dettall aktar 'l isfel fil-paragrafu 113, li t-tqassim jinbeda fil-perjodu interim, jiġifieri l-perjodu bejn l-adozzjoni tad-deċiżjoni tal-Kummissjoni sa meta jitlesta l-bejgħ tal-assi (jiġifieri t-trasferiment legali u fattwali tan-negozju lix-xerrej). Konsegwentament, fi tmiem dan il-perjodu, negozju vijabbli fuq bażi awtonoma se jinbiegħu l-assi tiegħu. Jekk dan ma jkunx possibbli, jew jekk it-tqassim ikun partikolarment diffiċli, il-partijiet jistgħu jipprovdu l-grad meħtieġ ta' ċertezza għall-Kummissjoni billi jipproponu soluzzjoni ta' xerrej inizjali, kif jingħad f'aktar dettall aktar 'l isfel fil-paragrafu 55.

Il-bejgħ tal-assi, b'mod partikolari tal-marki u tal-liċenzji

37. Bejgħ tal-assi li jikkonsisti f'kombinazzjoni ta' ċerti assi li ma kinux jiffurmaw negozju uniformi u vijabbli fl-imgħoddi joħloq riskji fir-rigward tal-vijabbiltà u l-kompetittività tan-negozju li jirriżulta. Dan huwa partikolarment il-każ jekk ikunu involuti assi minn aktar minn parti waħda. Il-Kummissjoni tista' taċċetta metodu bħal dan biss jekk il-vijabbiltà tan-negozju tkun żgurata minkejja l-fatt li l-assi ma ffurmawx negozju uniformi fl-imgħoddi. Dan jista' jkun il-każ jekk l-assi individwali diġà jistgħu jitqiesu bħala negozju vijabbli u kompetittiv (37). B'mod simili, huwa biss f'każijiet eċċezzjonali li pakkett ta' bejgħ tal-assi li jinkludi biss marki u assi ta' sostenn tal-produzzjoni u/jew tad-distribuzzjoni jista' jkun suffiċjenti biex joħloq il-kondizzjonijiet għal kompetizzjoni effettiva (38). F'ċirkostanzi bħal dawn, il-pakkett li jikkonsisti f'marki u f'assi jrid ikun suffiċjenti biex jippermetti li l-Kummissjoni tikkonkludi li n-negozju li jirriżulta se jkun immedjatament vijabbli f'idejn xerrej xieraq.

38. Il-bejgħ tal-assi ta' negozju ġeneralment jidher preferibbli għall-għotja ta' liċenzji għad-drittijiet ta' proprjetà intellettwali, għaliex l-għotja ta' liċenzja tinvolvi aktar inċertezzi, mhux se tagħti l-possibbiltà li l-persuna li tingħatalha l-liċenzja tikkompeti immedjatament fis-suq, teħtieġ relazzjoni kontinwa mal-partijiet li tista' tippermetti li l-persuna li qed tagħti l-liċenzja tinfluwenza lill-persuna li tingħatalha l-liċenzja fl-imġiba kompetittiva tagħha u tista' tagħti lok għal tilwim bejn il-persuna li qed tagħti l-liċenzja u l-persuna li tingħatalha l-liċenzja dwar l-ambitu u t-termini u l-kondizzjonijiet tal-liċenzja. Għalhekk, l-għotja tal-liċenzja ġeneralment mhux se titqies bħala xierqa fejn bejgħ tal-assi ta' negozju jidher fattibbli. Fejn it-tħassib dwar il-kompetizzjoni jirriżulta mill-pożizzjoni fis-suq miżmuma għal tali teknoloġija jew għal tali drittijiet ta' proprjetà intellettwali, il-bejgħ tat-teknoloġija jew tad-drittijiet tal-proprjetà intellettwali huwa r-rimedju preferibbli għaliex jelimina relazzjoni dejjiema bejn l-entità amalgamata u l-kompetituri tagħha (39). Madankollu, il-Kummissjoni tista' taċċetta arranġamenti ta' liċenzjar bħala alternattiv għall-bejgħ tal-assi fejn, pereżempju, bejgħ tal-assi kieku jimpedixxi riċerka effiċjenti u kontinwa jew fejn bejgħ tal-assi jkun impossibbli minħabba n-natura tan-negozju (40). Liċenzji bħal dawn se jkollhom jagħtu l-possibbiltà li l-persuna li tingħatalha l-liċenzja tikkompeti b'mod effettiv mal-partijiet b'mod simili daqslikieku sar bejgħ tal-assi. Normalment, dawn se jkunu liċenzji esklużivi u għandhom ikunu bla ebda restrizzjoni għall-qasam tal-użu jew bla ebda restrizzjoni ġeografika fuq il-persuna li tingħatalha l-liċenzja. Fejn jista' jkun hemm kwalunkwe inċertezza dwar l-ambitu tal-liċenzja jew dwar it-termini u l-kondizzjonijiet tagħha, il-partijiet se jkollhom ibiegħu d-dritt ta' proprjetà intellettwali sottostanti, iżda jistgħu jiksbu liċenzja lura. Jekk ikun hemm inċertezza li l-liċenzja effettivament se tingħata lil persuna li tingħatalh liċenzja xierqa, il-partijiet jistgħu jqisu li jipproponu persuna li tingħatalha l-liċenzja inizjali jew soluzzjoni “l-ewwel sewwi” skont il-kunsiderazzjonijiet stabbiliti aktar 'l isfel fil-paragrafu 56, sabiex il-Kummissjoni tkun tista' tikkonkludi, bil-grad meħtieġ ta' ċertezza, li r-rimedju se jiġi implimentat (41).

L-għotja ta' marka mill-ġdid

39. F'każijiet eċċezzjonali, il-Kummissjoni aċċettat impenji li tagħti liċenzja esklużiva u limitata fiż-żmien għal marka sabiex tippermetti li l-persuna li tingħatalha l-liċenzja tagħti marka mill-ġdid lill-prodott fil-perjodu previst. Wara l-ewwel fażi tal-liċenzja ta' dawn li jissejħu impenji ta' għotja ta' marka mill-ġdid, il-partijiet jimpenjaw irwieħhom fit-tieni fażi li jastjenu minn kwalunkwe użu tal-marka (il-fażi blackout). L-għan ta' impenji bħal dawn huwa li l-persuna li tingħatalha l-liċenzja tiħalla tittrasferixxi l-klijenti mill-marka liċenzjata għall-marka tagħha sabiex jinħoloq kompetittur vijabbli, mingħajr ma l-marka liċenzjata ma tinbiegħ b'mod permanenti.

40. Rimedju ta' għotja ta' marka mill-ġdid għandu riskji sostanzjalment ogħla biex jerġa' jkun hemm kompetizzjoni effettiva minn bejgħ tal-assi, inkluż il-bejgħ ta' marka għaliex ikun hemm inċertezza konsiderevoli dwar jekk il-persuna li tingħatalha l-liċenzja hux se jirnexxielha tistabbilixxi ruħha bħala kompetitriċi attiva fis-suq fuq il-bażi tal-prodott li ngħata marka mill-ġdid. Rimedju ta' għotja ta' marka mill-ġdid jista' jkun aċċettabbli f'ċirkostanzi fejn il-marka in kwistjoni tintuża ħafna u proporzjon kbir mill-fatturat tagħha jkun iġġenerat fi swieq barra minn dawk fejn ġie identifikat it-tħassib dwar il-kompetizzjoni (42). F'dawk iċ-ċirkostanzi, rimedju ta' għotja ta' marka mill-ġdid għandu jiġi ddefinit b'tali mod li jiżgura li l-għotja tal-liċenzja effettivament se żżomm il-kompetizzjoni fis-suq fuq bażi dejjiema u li, wara l-għotja ta' marka mill-ġdid lill-prodotti, il-persuna li tingħatalha l-liċenzja se tkun kompetitriċi effettiva.

41. Minħabba li s-suċċess tal-impenji ta' għotja ta' marka mill-ġdid huwa sostanzjalment konness mal-vijabbiltà tal-marka liċenzjata, għat-tfassil ta' tali impenji għandhom jintlaħqu numru ta' prerekwiżiti. L-ewwel nett, il-marka li se tiġi ttrasferita trid tkun magħrufa sew u waħda ta' saħħa konsiderevoli biex tiggarantixxi kemm il-vijabbiltà immedjata tal-marka liċenzjata kif ukoll is-sopravvivenza ekonomika tagħha fil-perjodu tal-għotja ta' marka mill-ġdid. It-tieni nett, parti mill-assi relatati mal-produzzjoni jew mad-distribuzzjoni tal-prodotti kkumerċjalizzati taħt il-marka liċenzjata jew it-trasferiment tal-għarfien jistgħu jkunu meħtieġa sabiex tiġi żgurata l-vijabbiltà tar-rimedju (43). It-tielet nett, il-liċenzja għandha tkun esklużiva u normalment komprensiva, jiġifieri mhux limitata għal ċertu gamma ta' prodotti f'suq speċifiku, u għandha tinkludi d-drittijiet tal-proprjetà intellettwali biex jiġi żgurat li l-klijenti se jagħrfu l-familjarità tal-prodott li ngħata marka mill-ġdid. Il-partijiet mhux se jitħallew jużaw kliem jew sinjali simili għax dan jista' jdgħajjef l-effett tal-eżerċizzju ta' għotja ta' marka mill-ġdid (44). Ir-raba' nett, kemm il-perjodu tal-liċenzja kif ukoll il-perjodu ta' blackout għandhom ikunu suffiċjentement twal, filwaqt li jitqiesu l-partikolaritajiet tal-każ, sabiex ir-rimedju ta' għotja ta' marka mill-ġdid fl-effetti tiegħu jkun simili għal bejgħ tal-assi (45).

42. L-identità tal-persuna li tingħatalha l-liċenzja potenzjali se tkun fattur ewlieni għas-suċċess tal-impenn. Jekk ikun hemm inċertezza li numru ta' persuni li tingħatalhom liċenzja xierqa jkunu disponibbli, ikunu jistgħu u jkollhom inċentivi qawwija biex iwettqu l-eżerċizzju ta' għotja ta' marka mill-ġdid, il-partijiet jistgħu jqisu li jipproponu soluzzjoni inizjali jew “l-ewwel sewwi”, skont il-kunsiderazzjonijiet stabbiliti fil-paragrafu 53 t'aktar 'l isfel.

1.3 Il-klawsola ta' nuqqas ta' akkwist mill-ġdid

43. Sabiex jinżamm l-effett strutturali ta' rimedju, l-impenji għandhom jipprevedu li l-entità amalgamata, sussegwentament, ma tistax tikseb influwenza (46) fuq in-negozju li nbiegħu l-assi tiegħu kollu jew partijiet minnu. L-impenji normalment se jkollhom jipprevedu li għal perjodu sinifikanti, ġeneralment ta' 10 snin, ma jkun possibbli l-ebda akkwist mill-ġdid ta' influwenza materjali. Madankollu, l-impenji jistgħu jipprovdu wkoll għal rinunzja li tippermetti li l-Kummissjoni teħles lill-partijiet minn dan l-obbligu jekk, sussegwentement, issib li l-istruttura tas-suq inbidlet sa tali punt li n-nuqqas ta' influwenza fuq in-negozju li nbiegħu l-assi tiegħu m'għadhiex aktar meħtieġa biex il-konċentrazzjoni tkun kompatibbli mas-suq komuni. Anki fin-nuqqas ta' klawsola espliċita, akkwist mill-ġdid tan-negozju jikser obbligu impliċitu tal-partijiet skont l-impenji għaliex dan jaffettwa l-effikaċja tar-rimedji.

1.4 Impenji ta' bejgħ ta' assi alternattivi: il-Ġojjelli tal-Kuruna

44. F'ċerti każijiet, l-implimentazzjoni tal-għażla ppreferita ta' bejgħ tal-assi tal-partijiet (ta' negozju vijabbli li jsolvi t-tħassib dwar il-kompetizzjoni) tista' tkun inċerta minħabba, pereżempju, drittijiet ta' prelazzjoni ta' partijiet terzi jew inċertezza dwar it-trasferibbiltà ta' kuntratti ewlenin, ta' drittijiet ta' proprjetà intellettwali, jew l-inċertezza li jinsab xerrej xieraq. Minkejja dan, il-partijiet jistgħu jqisu li jkunu jistgħu jbiegħu l-assi ta' dan in-negozju lil xerrej xieraq f'perjodu qasir ħafna ta' żmien.

45. F'ċirkostanzi bħal dawn, il-Kummissjoni ma tistax tieħu r-riskju li, fl-aħħar mill-aħħar, mhux se tinżamm kompetizzjoni effettiva. Għaldaqstant, il-Kummissjoni se taċċetta biss tali impenji ta' bejgħ tal-assi fil-kondizzjonijiet li ġejjin: (a) fin-nuqqas ta' inċertezza, l-ewwel bejgħ tal-assi propost fl-impenji għandu jikkonsisti f'negozju vijabbli, u (b) il-partijiet se jkollhom jipproponu bejgħ tal-assi ieħor alternattiv li l-partijiet se jkunu obbligati jimplimentaw jekk ma jkunux jistgħu jimplimentaw l-ewwel impenn fil-perjodu ta' żmien mogħti għall-ewwel bejgħ tal-assi (47). Impenn alternattiv bħal dan normalment għandu jkun “ġojjell tal-kuruna” (48), jiġifieri għandu jkun għall-inqas tajjeb daqs l-ewwel bejgħ tal-assi propost jiġifieri li ladarba jiġi implimentat joħloq kompetitur vijabbli, m'għandu jinvolvi l-ebda inċertezza dwar l-implimentazzjoni tiegħu u għandu jkun jista' jiġi implimentat malajr sabiex jiġi evitat li l-perjodu totali tal-implimentazzjoni jeċċedi dak li normalment jitqies bħala aċċettabli fil-kondizzjonijiet tas-suq in kwistjoni. Sabiex jiġu limitati r-riskji fil-perjodu interim, huwa indispensabbli li l-miżuri ta' preservazzjoni u ta' holding separate interim japplikaw għall-assi kollha inklużi fiż-żewġ alternattivi tal-bejgħ tal-assi. Barra minn dan, l-impenn irid jistabbilixxi kriterji ċari u skeda taż-żminijiet stretta dwar kif u meta se jsir effettiv l-obbligu tal-bejgħ tal-assi alternattiv u l-Kummissjoni se teħtieġ perjodi iqsar biex jiġi implimentat.

46. Jekk ikun hemm inċertezza dwar l-implimentazzjoni tal-bejgħ tal-assi minħabba drittijiet ta' partijiet terzi jew dwar is-sejba ta' xerrej xieraq, impenji ta' ġojjelli tal-kuruna u ta' bejjiegħa inizjali, kif jiġi diskuss fil-paragrafu 54, jindirizzaw l-istess tħassib, u l-partijiet għalhekk jistgħu jagħżlu bejn iż-żewġ strutturi.

1.5 It-trasferiment lil xerrej xieraq

47. L-effett ippjanat tal-bejgħ tal-assi se jinkiseb biss jekk u ladarba n-negozju jiġi ttrasferit lil xerrej xieraq li f'idejh se jsir forza kompetittiva attiva fis-suq. Il-potenzjal ta' negozju biex jiġbed xerrej xieraq huwa diġà element importanti tal-valutazzjoni tal-Kummissjoni dwar l-idoneità tal-impenn propost (49). Sabiex jiġi żgurat li l-assi tan-negozju jinbiegħu lil xerrej xieraq, l-impenji għandhom jinkludu kriterji biex tiġi ddefinita l-idoneità tiegħu li se jippermettu li l-Kummissjoni tikkonkludi li l-bejgħ tal-assi tan-negozju lil xerrej bħal dan probabbilment se jneħħi t-tħassib dwar il-kompetizzjoni identifikat.

(a) L-idoneità ta' xerrej

48. Ir-rekwiżiti standard ta' xerrej huma dawn li ġejjin: — jeħtieġ li x-xerrej jkun indipendenti minn u ma jkollu l-ebda konnessjoni mal-partijiet, — ix-xerrej għandu jkollu r-riżorsi finanzjarji, għarfien espert rilevanti ppruvat u għandu jkollu l-inċentiv u l-abilità li jżomm u jiżviluppa n-negozju li nbiegħu l-assi tiegħu bħala forza kompetittiva vijabbli u attiva f'kompetizzjoni mal-partijiet u ma' kompetituri oħrajn; u — l-akkwist tan-negozju minn xerrej propost la jrid ikun hemm probabbiltà li se joħloq problemi ġodda għall-kompetizzjoni u lanqas m'għandu jagħti lok għal riskju li l-implimentazzjoni tal-impenji se tiddawwar. Għalhekk, ix-xerrej propost irid ikun raġonevolment mistenni li jikseb l-approvazzjonijiet kollha meħtieġa mingħand l-awtoritajiet regolatorji rilevanti għall-akkwist tan-negozju li għandhom jinbiegħu l-assi tiegħu.

49. Ir-rekwiżiti standard ta' xerrej jista' jkollhom jiġu supplimentati fuq bażi ta' każ b'każ. Eżempju huwa r-rekwiżit, fejn ikun xieraq, li x-xerrej għandu jkun xerrej industrijali, aktar wieħed finanzjarju (50). L-impenji normalment se jinkludu tali klawsola fejn, minħabba ċ-ċirkostanzi speċifiċi tal-każ, xerrej finanzjarju jista' ma jkunx jista' jew jista' ma jkollux l-inċentivi biex jiżviluppa n-negozju bħala forza vijabbli u kompetittiva fis-suq anki jekk wieħed iqis li jista' jikseb l-għarfien espert dwar ġestjoni meħtieġ (eż., billi jimpjega maniġers mogħnija b'esperjenza fis-settur in kwistjoni) u għalhekk l-akkwist minn xerrej finanzjarju ma jneħħix it-tħassib dwar il-kompetizzjoni b'ċertezza suffiċjenti.

(b) L-identifikazzjoni ta' xerrej xieraq

50. B'mod ġenerali, hemm tliet modi biex jiġi żgurat li n-negozju jiġi ttrasferit lil xerrej xieraq. L-ewwel nett, in-negozju jiġi ttrasferit f'limitu ta' żmien iffissat wara l-adozzjoni tad-deċiżjoni lil xerrej li jkun approvat mill-Kummissjoni fuq il-bażi tar-rekwiżiti tax-xerrej. It-tieni nett, minbarra l-kondizzjonijiet stabbiliti għall-ewwel kategorija, l-impenji jipprevedu li l-partijiet jistgħu ma jikkompletawx l-operazzjoni notifikata qabel ma jkunu daħlu fi ftehim vinkolanti ma' xerrej għan-negozju, approvat mill-Kummissjoni (dak li jissejjaħ “xerrej inizjali”). It-tielet nett, il-partijiet jidentifikaw xerrej għan-negozju u jidħlu fi ftehim vinkolanti diġà matul il-proċedura tal-Kummissjoni (51) (dak li jissejjaħ ir-rimedju “l-ewwel sewwi” (52)). Id-differenza ewlenija bejn dawn l-aħħar żewġ għażliet hija li fil-każ ta' xerrej inizjali, l-identità tax-xerrej ma tkunx magħrufa mill-Kummissjoni qabel id-deċiżjoni ta' awtorizzazzjoni.

51. L-għażla tal-kategorija tiddependi mir-riskji involuti fil-każ u għalhekk mill-miżuri li jippermettu li l-Kummissjoni tikkonkludi bil-grad meħtieġ ta' ċertezza li l-impenn se jiġi implimentat. Dan se jiddependi min-natura u mill-ambitu tan-negozju li għandhom jinbiegħu l-assi tiegħu, mir-riskji ta' degradazzjoni tan-negozju fil-perjodu interim sal-bejgħ tal-assi u minn kwalunkwe inċertezza inerenti fit-trasferiment u fl-implimentazzjoni, b'mod partikolari r-riskji biex jinsab xerrej xieraq.

(1) Il-bejgħ tan-negozju li nbiegħu l-assi tiegħu f'limitu ta' żmien iffissat wara d-deċiżjoni

52. Fl-ewwel kategorija, il-partijiet jistgħu jipproċedu bil-bejgħ tan-negozju li nbiegħu l-assi tiegħu fuq il-bażi tar-rekwiżiti tax-xerrej f'limitu ta' żmien iffissat wara l-adozzjoni tad-deċiżjoni. Din il-proċedura probabbilment tkun xierqa fil-maġġoranza tal-każijiet, sakemm jistgħu jiġu previsti numru ta' xerrejja għal negozju vijabbli u li l-ebda kwistjoni speċifika ma tikkomplika jew tostakola l-bejgħ tal-assi. Fejn ix-xerrej jeħtieġ li jkollu kwalifki speċjali, din il-proċedura tista' tkun xierqa jekk ikun hemm xerrejja potenzjali interessati suffiċjent disponibbli li jilħqu r-rekwiżiti speċifiċi tax-xerrej biex ikunu inklużi fl-impenji f'każijiet bħal dawn. F'dawn iċ-ċirkostanzi, il-Kummissjoni tista' tkun tista' tikkonkludi li l-bejgħ tal-assi se jiġi implimentat u li m'hemm l-ebda raġuni biex l-implimentazzjoni tal-konċentrazzjoni notifikata tiġi sospiża wara d-deċiżjoni tal-Kummissjoni.

(2) Ix-xerrej inizjali

53. Hemm każijiet fejn hija biss il-proposta ta' xerrej inizjali li se tippermetti li l-Kummissjoni tikkonkludi, bil-grad meħtieġ ta' ċertezza, li effettivament n-negozju se jinbiegħu l-assi tiegħu lil xerrej xieraq. Għalhekk, il-partijiet iridu jintrabtu fl-impenji li mhux se jikkompletaw l-operazzjoni notifikata qabel ma jkunu daħlu fi ftehim vinkolanti ma' xerrej għan-negozju li nbiegħu l-assi tiegħu, approvat mill-Kummissjoni (53).

54. L-ewwel nett, dan jikkonċerna każijiet fejn ikun hemm ostakli konsiderevoli għal bejgħ tal-assi, bħal drittijiet ta' partijiet terzi, jew inċertezzi dwar is-sejba ta' xerrej xieraq (54). F'każijiet bħal dawn, xerrej inizjali se jippermetti li l-Kummissjoni tikkonkludi, bil-grad meħtieġ ta' ċertezza, li l-impenji se jiġu implimentati, peress li tali impenn joħloq inċentivi akbar għall-partijiet biex jagħlqu l-bejgħ tal-assi sabiex ikunu jistgħu jikkompletaw il-konċentrazzjoni tagħhom. F'dawn iċ-ċirkostanzi, il-partijiet jistgħu jagħżlu bejn li jipproponu xerrej inizjali u impenn alternattiv ta' bejgħ tal-assi, kif ġie stabbilit fil-paragrafu 46.

55. It-tieni nett, xerrej inizjali jista' jkun meħtieġ f'każijiet li jikkważaw riskji konsiderevoli għalli tkun ippreservata l-kompetittività u l-kapaċità ta' bejgħ tan-negozju li għandhom jinbiegħu l-assi tiegħu fil-perjodu interim sakemm jinbiegħu l-assi. Din il-kategorija tinkludi każijiet fejn ir-riskji ta' degradazzjoni tan-negozju li għandhom jinbiegħu l-assi tiegħu jidher li jkunu għoljin, b'mod partikolari minħabba riskju li jintilfu impjegati li jkunu ewlenin għan-negozju, jew fejn ir-riskji interim jiġu miżjuda għaliex il-partijiet ma jkunux jistgħu iwettqu l-proċess ta' tqassim fil-perjodu interim, iżda l-proċess ta' tqassim jista' jsir biss ladarba jsir ftehim ta' bejgħ u xiri ma' xerrej. Id-dispożizzjoni dwar ix-xerrej inizjali tista' taċċelera t-trasferiment tan-negozju li għandhom jinbiegħu l-assi tiegħu — meta jitqies li ż-żieda fl-inċentivi biex il-partijiet jagħlqu l-bejgħ tal-assi sabiex ikunu jistgħu jikkompletaw il-konċentrazzjoni tagħhom — sa tali punt li l-impenji jistgħu jippermettu li l-Kummissjoni tikkonkludi, bil-grad meħtieġ ta' ċertezza, li dawk ir-riskji jkunu limitati u li l-bejgħ tal-assi se jiġi implimentat b'mod effettiv (55).

(3) Ir-rimedji ta' “l-ewwel sewwi”

56. It-tielet kategorija tinvolvi każijiet fejn il-partijiet jidentifikaw u jidħlu fi ftehim legalment vinkolanti ma' xerrej fejn matul il-proċedura tal-Kummissjoni (56) jiġu deskritti fil-qosor il-punti essenzjali tax-xiri. Il-Kummissjoni se tkun tista' tiddeċiedi fid-deċiżjoni finali jekk it-trasferiment tan-negozju li nbiegħu l-assi tiegħu lix-xerrej identifikat huwiex se jneħħi t-tħassib dwar il-kompetizzjoni. Jekk il-Kummissjoni tawtorizza l-konċentrazzjoni notifikata, mhu se tkun meħtieġa l-ebda deċiżjoni addizzjonali tal-Kummissjoni għall-approvazzjoni tax-xerrej u l-għeluq tal-bejgħ tan-negozju li għandhom jinbiegħu l-assi tiegħu jista' jsir ftit wara.

57. Il-Kummissjoni tilqa' r-rimedji “l-ewwel sewwi” b'mod partikolari f'każijiet fejn l-identità tax-xerrej tkun kruċjali għall-effikaċja tar-rimedju propost. Dan jikkonċerna każijiet fejn, minħabba ċ-ċirkostanzi, ftit ferm xerrejja potenzjali biss jistgħu jitqiesu xierqa, b'mod partikolari għaliex in-negozju li nbiegħu l-assi tiegħu ma jkunx negozju vijabbli fih innifsu, iżda l-vijabbiltà tiegħu se tiġi żgurata biss minn assi speċifiċi tax-xerrej, jew fejn ix-xerrej jeħtieġ li jkollu karatteristiċi speċifiċi sabiex ir-rimedju jsolvi t-tħassib dwar il-kompetizzjoni (57). Jekk il-partijiet jagħżlu li jidħlu fi ftehim vinkolanti ma' xerrej xieraq matul il-proċedura bħala soluzzjoni “l-ewwel sewwi”, il-Kummissjoni, f'dawk iċ-ċirkostanzi, tista' tikkonkludi, bil-grad meħtieġ ta' ċertezza, li l-impenji se jiġu implimentati permezz ta' bejgħ lil xerrej xieraq. F'dawn is-sitwazzjonijiet, soluzzjoni ta' “xerrej inizjali” li tinkudi rekwiżiti speċifiċi dwar l-idoneità ta' xerrej ġeneralment se titqies ekwivalenti u aċċettabbli.

2. It-tneħħija tal-konnessjonijiet mal-kompetituri

58. L-impenji tal-bejgħ tal-assi jistgħu jintużaw anki biex jitneħħew il-konnessjonijiet bejn il-partijiet u l-kompetituri f'każijiet fejn dawn il-konnessjonijiet jikkontribwixxu għat-tħassib dwar il-kompetizzjoni li jirriżultaw mill-amalgamazzjoni. Il-bejgħ tal-ishma minoritarji f'impriża konġunta jista' jkun meħtieġ sabiex tinqata' konnessjoni strutturali ma' kompetitur ewlieni (58), jew, b'mod simili, il-bejgħ ta' ishma minoritarji f'kompetitur (59).

59. Għalkemm il-bejgħ ta' tali interessi hija s-soluzzjoni preferibbli, il-Kummissjoni, b'mod eċċezzjonali, tista' taċċetta r-rinunzja tad-drittijiet konnessi ma' interessi minoritarji f'kompetitur fejn jista' jiġi eskluż, minħabba ċ-ċirkostanzi speċifiċi tal-każ, li l-gwadanji finanzjarji derivati minn ishma minoritarji f'kompetitur fihom innifshom jagħtu lok għal tħassib dwar il-kompetizzjoni (60). F'ċirkostanzi bħal dawn, il-partijiet iridu jirrinunzjaw għad-drittijiet kollha konnessi ma' tali ishma li kienu rilevanti għall-imġiba f'termini ta' kompetizzjoni, bħal rappreżentazzjonijiet fuq il-bord, drittijiet ta' veto u anki drittijiet ta' informazzjoni (61). Il-Kummissjoni jista' jkollha l-possibbiltà li taċċetta tali qtugħ tal-konnessjoni ma' kompetitur biss jekk dawk id-drittijiet jiġu rrinunzjati b'mod komprensiv u permanenti (62).

60. Fejn it-tħassib dwar il-kompetizzjoni jirriżulta minn ftehimiet ma' kumpaniji li jipprovdu l-istess prodotti jew li jipprovdu l-istess servizzi, rimedju xieraq jista' jkun it-terminazzjoni tal-ftehim rispettiv, bħal ftehimiet ta' distribuzzjoni mal-kompetituri (63) jew ftehimiet li jirriżultaw fil-koordinazzjoni ta' ċerta mġiba kummerċjali (64). Madankollu, it-terminazzjoni ta' ftehim ta' distribuzzjoni waħdu se jneħħi biss it-tħassib dwar il-kompetizzjoni jekk ikun żgurat li l-prodott ta' kompetitur se jitqassam ukoll fil-ġejjieni u se jeżerċita pressjoni kompetittiva effettiva fuq il-partijiet.

3. Rimedji oħrajn

61. Filwaqt li huwa r-rimedju ppreferut, il-bejgħ tal-assi jew it-tneħħija tal-konnessjonijiet mal-kompetituri mhux l-uniku rimedju possibbli biex jiġi eliminat ċertu tħassib dwar il-kompetizzjoni. Madankollu, il-bejgħ tal-assi huwa l-livell ta' referenza għal rimedji oħrajn f'termini ta' effikaċja u ta' effiċjenza. Għalhekk, il-Kummissjoni tista' taċċetta tipi oħrajn ta' impenji, iżda biss f'ċirkostanzi fejn ir-rimedju l-ieħor propost ikun għall-inqas ekwivalenti fl-effetti tiegħu għal bejgħ tal-assi (65).

Ir-rimedji tal-aċċess

62. F'numru ta' każijiet, il-Kummissjoni aċċettat rimedji li jipprevedu l-għotja ta' aċċess għal infrastruttura ewlenija, netwerks, teknoloġija ewlenija, inklużi l-brevetti, l-għarfien jew drittijiet oħrajn ta' proprjetà intellettwali, u inputs essenzjali. Normalment, il-partijiet jagħtu tali aċċess lil partijiet terzi fuq bażi mhux diskriminatorja u trasparenti.

63. L-impenji li jagħtu aċċess għall-infrastruttura u għan-netwerks jistgħu jiġu sottomessi sabiex jiġi ffaċilitat id-dħul fis-suq tal-kompetituri. Jistgħu jkunu aċċettabbli għall-Kummissjoni f'ċirkostanzi fejn ikun suffiċjentement ċar li se jkun hemm dħul effettiv ta' kompetituri ġodda li għandu jelimina kwalunkwe impediment sinifikanti għal kompetizzjoni effettiva (66). Eżempji oħrajn ta' impenji tal-aċċess huma l-impenji li jagħtu aċċess għal pjattaformi ta' TV bi ħlas (67) u għall-enerġija permezz tal-programmi ta' rilaxx tal-gass (68). Spiss, tnaqqis suffiċjenti ta' ostakli għad-dħul ma jinkisibx permezz ta' miżuri individwali iżda b'pakkett li jinkludi kombinazzjoni ta' rimedji ta' bejgħ tal-assi u impenji tal-aċċess jew pakkett ta' impenji li jkollu l-għan biex b'mod ġenerali jiffaċilita d-dħul tal-kompetituri permezz ta' firxa sħiħa ta' miżuri differenti. Jekk dawk l-impenji effettivament jagħmlu d-dħul ta' kompetituri ġodda suffiċjenti f'waqtu u probabbli, dawn jistgħu jitqiesu bħala li għandhom effett simili fuq il-kompetizzjoni fis-suq bħal bejgħ tal-assi. Jekk ma jistax jiġi konkluż li t-tnaqqis tal-ostakli għad-dħul mill-impenji proposti probabbilment se jwassal għad-dħul ta' kompetituri ġodda fis-suq, il-Kummissjoni se tiċħad tali pakkett ta' rimedji (69).

64. L-impenji li jagħtu aċċess mhux diskriminatorju għall-infrastruttura jew għan-netwerks tal-partijiet li qed jamalgamaw jistgħu wkoll jiġu sottomessi sabiex jiġi żgurat li l-kompetizzjoni ma tiġix imfixkla b'mod sinifikanti minħabba esklużjoni. F'deċiżjonijiet tal-Kummissjoni tal-imgħoddi, l-impenji pprevedew l-għotja ta' aċċess għal katusi (70) u għal netwerks tat-telekomunikazzjoni jew oħrajn simili (71). Il-Kummissjoni se taċċetta biss impenji bħal dawn jekk jista' jiġi konkluż li dawn l-impenji se jkunu effettivi u li l-kompetituri probabbilment se jużawhom sabiex it-tħassib dwar esklużjoni se jiġi eliminat. F'każijiet speċifiċi, jista' jkun xieraq li tali impenn jiġi konness ma' dispożizzjoni inizjali jew soluzzjoni “l-ewwel sewwi” sabiex il-Kummissjoni tkun tista' tikkonkludi, bil-grad meħtieġ ta' ċertezza, li l-impenn se jiġi implimentat (72).

65. B'mod simili, il-kontroll tat-teknoloġija ewlenija jew tad-drittijiet ta' proprjetà intellettwali jista' jwassal għal tħassib dwar l-esklużjoni tal-kompetituri li jiddependi fuq it-teknoloġija jew id-drittijiet tal-proprjetà intellettwali bħala input essenzjali għall-attivitajiet f'suq li jkun eqreb tal-punti tal-bejgħ milli tal-punti tal-produzzjoni jew tal-manifattura. Dan, pereżempju, jikkonċerna każijiet fejn il-problemi tal-kompetizzjoni jinqalgħu għaliex il-partijiet jistgħu jżommu lura informazzjoni meħtieġa għall-interoperabbiltà ta' tagħmir differenti. F'ċirkostanzi bħal dawn, l-impenji biex il-kompetituri jingħataw aċċess għall-informazzjoni meħtieġa jistgħu jeliminaw it-tħassib dwar il-kompetizzjoni (73). B'mod simili, f'setturi fejn il-parteċipanti komunement għandhom jikkooperaw billi jagħtu liċenzji lil brevetti ta' xulxin, it-tħassib li l-entità amalgamata ma jibqgħalhiex aktar l-inċentiv biex tipprovdi liċenzjisal-istess punt u fl-istess kondizzjonijiet bħal qabel jista' jiġi eliminat permezz ta' impenji biex il-liċenzji jingħataw fuq l-istess bażi fil-ġejjieni wkoll (74). F'dawk il-każijiet, l-impenji għandhom jipprevedu liċenzji mhux esklużivi jew l-iżvelar ta' informazzjoni fuq bażi mhux esklużiva lill-partijiet terzi kollha li jiddependu fuq id-drittijiet tal-proprjetà intellettwali jew fuq l-informazzjoni għall-attivitajiet tagħhom. Għandu jiġi żgurat ukoll li t-termini u l-kondizzjonijiet li fihom jingħataw il-liċenzji ma jimpedixxux l-implimentazzjoni effettiva ta' tali rimedju ta' liċenzja. Jekk ma jeżistu l-ebda terminu u l-ebda kondizzjoni li ġew iddeterminati b'mod ċar għall-għotja tal-liċenzji fis-suq in kwistjoni, it-termini u l-kondizzjonijiet, inkluż l-ipprezzar, għandhom ikunu apparenti b'mod ċar mill-impenji (eż., permezz ta' formuli tal-ipprezzar). Soluzzjoni alternattiva tista' tkun li wieħed jistrieħ fuq liċenzji mingħajr ħlas ta' royalties. Barra minn dan, jiddependi mill-każ, l-għotja ta' liċenzji tista' wkoll tittrażmetti informazzjoni sensittiva lill-persuna li qed tagħti l-liċenzja dwar l-imġiba kompetittiva tal-persuni li tingħatalhom liċenzja li jkunu attivi bħala kompetituri fis-suq li jkun eqreb tal-punti tal-bejgħ milli tal-punti tal-produzzjoni jew tal-manifattura, eż., billi jiġu trażmessi n-numru ta' liċenzji li ntużaw fis-suq li jkun eqreb tal-punti tal-bejgħ milli tal-punti tal-produzzjoni jew tal-manifattura. F'każijiet bħal dawn, sabiex ir-rimedju jkun xieraq, l-impenji se jkollhom jeskludu problemi ta' kunfidenzjalità bħal dawn. B'mod ġenerali, kif ġie stabbilit fil-paragrafu preċedenti, il-Kummissjoni se taċċetta biss tali impenni jekk jista' jiġi konkluż li se jkunu effettivi u li probabbilment il-kompetituri se jużawhom.

66. L-impenji tal-aċċess spiss għandhom natura komplessa u bilfors jinkludu termini ġenerali biex jiġu ddeterminati t-termini u l-kondizzjonijiet li fihom jingħata l-aċċess. Sabiex isiru effettivi, dawk l-impenji għandhom jinkludu r-rekwiżiti proċedurali meħtieġa biex jiġu mmonitorjati, bħar-rekwiżit ta' kontijiet separati għall-infrastruttura sabiex tkun tista' ssir analiżi tal-ispejjeż involuti (75), u tagħmir ta' monitoraġġ xieraq. Normalment, monitoraġġ bħal dan għandu jsir mill-parteċipanti fis-suq stess, eż., minn dawk l-impriżi li jixtiequ jibbenefikaw mill-impenji. Il-miżuri li jippermettu li partijiet terzi stess jinfurzaw l-impenji huma, b'mod partikolari, l-aċċess għal mekkaniżmu ta' soluzzjoni mgħaġġla għat-tilwim permezz ta' proċeduri ta' arbitraġġ (flimkien mat-trustees) (76) jew permezz ta' proċeduri ta' arbitraġġ li jinvolvu lill-awtoritajiet nazzjonali regolatorji, jekk dawn jeżistu għas-swieq ikkonċernati (77). Jekk il-Kummissjoni tista' tikkonkludi li l-mekkaniżmi previsti fl-impenji se jippermettu li l-parteċipanti fis-suq stess jinfurzawhom b'mod effettiv fi żmien xieraq, ma jkun meħtieġ l-ebda monitoraġġ permanenti tal-impenji min-naħa tal-Kummissjoni. F'dawk il-każijiet, intervent min-naħa tal-Kummissjoni jkun meħtieġ biss f'każijiet fejn il-partijiet ma jkunux konformi mas-soluzzjonijiet misjuba minn dawk il-mekkaniżmi ta' soluzzjoni għat-tilwim (78). Madankollu, il-Kummissjoni se tkun tista' taċċetta biss tali impenji fejn il-komplessità ma twassalx għal riskju mill-bidu nett għall-effikaċja tagħhom u fejn it-tagħmir tal-monitoraġġ propost jiżgura li dawk l-impenji se jiġu effettivament implimentati u l-mekkaniżmu tal-infurzar se jwassal għal riżultati f'waqthom (79).

Il-bidla ta' kuntratti esklużivi fit-tul

67. Il-bidla fl-istruttura tas-suq li tirriżulta minn konċentrazzjoni proposta tista' twassal biex arranġamenti kuntrattwali eżistenti jkunu ostili għall-kompetizzjoni effettiva. Dan huwa partikolarment minnu għall-ftehimiet esklużivi fit-tul ta' provvista, jekk tali ftehimiet jeskludu jew, eqreb tal-punti tal-produzzjoni jew tal-manifattura milli tal-punti tal-bejgħ, l-input għall-kompetituri jew, eqreb tal-punti tal-bejgħ milli tal-punti tal-produzzjoni jew tal-manifattura, l-aċċess tagħhom għall-klijenti. Fejn l-entità amalgamata se jkollha l-abilità u l-inċentivi biex teskludi lill-kompetituri b'dan il-mod, l-effetti tal-esklużjoni li jirriżultaw minn ftehimiet esklużivi eżistenti jistgħu jikkontribwixxu biex b'mod sinifikanti jimpedixxu kompetizzjoni effettiva (80).

68. F'ċirkostanzi bħal dawn, it-terminazzjoni ta' jew il-bidla fi ftehimiet esklużivi eżistenti tista' titqies bħala xierqa biex jiġi eliminat it-tħassib dwar il-kompetizzjoni (81). Madankollu l-evidenza disponibbli trid tippermetti li l-Kummissjoni tiddetermina b'mod ċar li mhi se tinżamm l-ebda esklużività de facto. Barra minn dan, bidla fi ftehimiet fit-tul bħal din normalment se tkun suffiċjenti biss bħala parti minn pakkett ta' rimedji biex jitneħħa t-tħassib dwar il-kompetizzjoni identifikat.

Rimedji oħrajn li mhumiex bejgħ tal-assi

69. Kif ġie indikat aktar 'il fuq fil-paragrafu 17, tipi mhux strutturali ta' rimedji, bħal wegħdiet mill-partijiet li jastjenu minn ċerta mġiba kummerċjali (eż., l-iggruppar ta' prodotti), ġeneralment mhux se jeliminaw it-tħassib dwar il-kompetizzjoni li jirriżulta minn trikkib orizzontali. Ikun xi jkun il-każ, jista' jkun diffiċli li jintlaħaq il-grad meħtieġ ta' effikaċja ta' tali rimedju minħabba n-nuqqas ta' monitoraġġ effettiv tal-implimentazzjoni tiegħu, kif diġa' ġie stabbilit aktar 'il fuq fil-paragrafi 13 et seq (82). Tabilħaqq, jista' jkun impossibbli li l-Kummissjoni tivverifika jekk hemmx konformità jew le mal-impenn u anki parteċipanti oħrajn fis-suq, bħall-kompetituri, jista' ma jkollhomx il-possibbiltà li jistabbilixxu bl-ebda mod jew bil-grad meħtieġ ta' ċertezza jekk, fil-prattika, il-partijiet jilħqux il-kondizzjonijiet tal-impenn. Barra minn dan, il-kompetituri jistgħu wkoll ma jkollhomx inċentiv li jibagħtu twissija lill-Kummissjoni għax ma jibbenefikawx direttament mill-impenji. Għalhekk, il-Kummissjoni tista' teżamina tipi oħrajn ta' rimedji li mhumiex bejgħ tal-assi, bħal wegħdiet ta' mġiba, biss b'mod eċċezzjonali f'ċirkostanzi speċifiċi, bħal fir-rigward ta' tħassib dwar il-kompetizzjoni li jirriżulta fi strutturi konglomerati (83).

Il-limitu ta' żmien għar-rimedji li mhumiex bejgħ tal-assi

70. Il-Kummissjoni tista' taċċetta li l-impenji li mhumiex bejgħ tal-assi jkollhom terminu limitat. L-aċċettabbiltà ta' limitu ta' żmien u kemm idum se jiddependu fuq iċ-ċirkostanzi individwali tal-każ u ma jistgħu jiġu ddefiniti minn qabel b'mod ġenerali f'dan l-Avviż.

4. Il-Klawsola ta' Analiżi

71. Irrispettivament mit-tip ta' rimedju, l-impenji ġeneralment se jinkludu klawsola ta' analiżi (84). Din tista' tippermetti li l-Kummissjoni, fuq talba mill-partijiet fejn juru raġuni tajba, tagħti estensjoni tal-iskadenzi jew, f'ċirkostanzi eċċezzjonali, li tirrinunzja, timmodifika jew tissostitwixxi l-impenji.

72. Il-modifika tal-impenji bl-estensjoni tal-iskadenzi hija partikolarment rilevanti għall-impenji ta' bejgħ tal-assi. Il-partijiet għandhom jissottomettu talba għal estensjoni fl-iskadenza. Fejn il-partijiet japplikaw għal estensjoni għall-ewwel perjodu ta' bejgħ tal-assi, il-Kummissjoni se taċċetta biss li jkunu wrew raġuni tajba jekk il-partijiet ma setgħux jissodisfaw l-iskadenza għal raġunijiet lil hinn mir-responsabbiltà tagħhom u jekk jista' jiġi mistenni li l-partijiet sussegwentament se jirnexxielhom ibiegħu l-assi tan-negozju f'perjodu qasir ta' żmien. Inkella, it-trustee tal-bejgħ tal-assi jista' jkun f'pożizzjoni aħjar biex iwettaq il-bejgħ tal-assi u biex iwettaq l-impenji għall-partijiet.

73. Il-Kummissjoni tista' tagħti rinunzji jew taċċetta modifiki jew sostituzzjonijiet tal-impenji biss f'ċirkostanzi eċċezzjonali. Dan, rari ħafna, se jkun rilevanti għall-impenji tal-bejgħ tal-assi. Minħabba li l-impenji tal-bejgħ tal-assi għandhom jiġu implimentati f'perjodu qasir ta' żmien wara d-deċiżjoni, huwa ferm improbabbli li l-bidliet fiċ-ċirkostanzi tas-suq se jkunu seħħew f'perjodu daqshekk qasir ta' żmien u l-Kummissjoni normalment mhi se taċċetta l-ebda modifika skont il-klawsola ġenerali ta' analiżi. Għal sitwazzjonijiet speċifiċi l-impenji normalment jipprevedu klawsoli ta' analiżi aktar immirati (85).

74. Rinunzja, modifika jew sostituzzjoni ta' impenji tista' tkun aktar rilevanti għal impenji li mhumiex bejgħ tal-assi, bħal impenji tal-aċċess, li jistgħu jibqgħu għaddejjin għal numru ta' snin u li għalihom mhux il-kontinġenzi kollha jistgħu jiġu previsti fil-waqt tal-adozzjoni tad-deċiżjoni tal-Kummissjoni. Ċirkostanzi eċċezzjonali li jiġġustifikaw rinunzja, modifika jew sostituzzjoni, l-ewwel nett, jistgħu jiġu aċċettati għal impenji bħal dawn jekk il-partijiet juru li ċ-ċirkostanzi tas-suq inbidlu b'mod sinifikanti u fuq bażi permanenti. Biex juru dan, jeħtieġ perjodu ta' żmien suffiċjentement twil, normalment għall-inqas diversi snin, bejn id-deċiżjoni tal-Kummissjoni u talba mill-partijiet. It-tieni nett, jistgħu wkoll ikunu preżenti ċirkostanzi eċċezzjonali jekk il-partijiet jistgħu juru li l-esperjenza miksuba fl-applikazzjoni tar-rimedju turi li l-għan imfittex bir-rimedju se jinkiseb aħjar jekk jinbidlu l-modalitajiet tar-rimedju. Għal kwalunkwe rinunzja, modifika jew sostituzzjoni tal-impenji, il-Kummissjoni se tqis ukoll il-fehma ta' partijiet terzi u l-impatt li jista' jkollha modifika fuq il-pożizzjoni ta' partijiet terzi u b'hekk fuq l-effikaċja ġenerali tar-rimedju. F'dan ir-rigward il-Kummissjoni se tqis ukoll jekk il-modifiki jaffettwawx id-dritt diġà miksub minn partijiet terzi wara l-implimentazzjoni tar-rimedju (86).

75. Jekk fil-waqt tal-adozzjoni tad-deċiżjoni l-Kummissjoni, għal raġunijiet partikolari, ma tistax tantiċipa l-kontinġenzi kollha b'relazzjoni għall-implimentazzjoni ta' impenji bħal dawn, jista' wkoll ikun xieraq li l-partijiet jinkludu klawsola fl-impenji, li tippermetti li l-Kummissjoni tikkawża modifika limitata fl-impenji. Modifiki bħal dawn jistgħu jkunu meħtieġa jekk l-impenji oriġinali ma jiksbux ir-riżultati previsti li ġew stabbiliti f'dawk l-impenji, u għalhekk ma jneħħux effettivament it-tħassib dwar il-kompetizzjoni. Proċeduralment, il-partijiet, f'każijiet bħal dawn, jistgħu jkunu obbligati jipproponu bidla fl-impenji sabiex jinkiseb ir-riżultat iddefinit f'dawk l-impenji, jew il-Kummissjoni tista', hija stess, wara li tisma' lill-partijiet, timmodifika l-kondizzjonijiet u l-obbligi biex jintlaħaq dan il-għan. Dan it-tip ta' klawsola tipikament se jkun limitat għal każijiet fejn modalitajiet speċifiċi jirriskjaw li jqiegħdu fil-periklu l-implimentazzjoni effettiva tal-impenji. Klawsoli bħal dawn intużaw, pereżempju, b'relazzjoni għall-modalitajiet tal-programmi tar-rilaxx tal-gass (87).

76. Jekk tintalab tagħmel dan, il-Kummissjoni tista' tadotta deċiżjoni formali għal kwalunkwe rinunzja, modifika jew sostituzzjoni ta' impenji jew sempliċement tieħu nota ta' emendi soddisfaċenti tar-rimedju mill-partijiet, fejn tali emendi jtejbu l-effikaċja tar-rimedju u jirriżultaw f'obbligi legalment vinkolanti tal-partijiet, eż., permezz ta' arranġamenti kuntrattwali. Bidla fl-impenji normalment se tkun effettiva biss ex nunc. Konsegwentement, modifika fl-impenji mhu se ddewwi retroattivament l-ebda ksur tal-impenji li jkun sar qabel iż-żmien tal-modifika. Għalhekk, fejn ikun xieraq, il-Kummissjoni tista' ssegwi ulterjorment ksur taħt l-Artikoli 14 u 15 tar-Regolament dwar l-Għaqdiet [Amalgamazzjonijiet].

IV. ASPETTI TAL-PROĊEDURA GĦAS-SOTTOMISSJONI TAL-IMPENJI

1. Il-Fażi I

77. Skont l-Artikolu 6(2) tar-Regolament dwar l-Għaqdiet [Amalgamazzjonijiet], il-Kummissjoni tista' tiddikjara li konċentrazzjoni tkun kompatibbli mas-suq komuni anki qabel ma jinbdew il-proċeduri, fejn tkun kunfidenti li wara l-modifika konċentrazzjoni notifikata m'għadhiex aktar tqajjem dubji serji fit-tifsira tal-paragrafu 1(c).

78. Il-partijiet jistgħu jissottomettu proposti għal impenji lill-Kummissjoni fuq bażi informali, anki qabel in-notifika. Il-partijiet għandhom jissottomettu l-impenji fi żmien mhux aktar minn 20 jum ta' xogħol mid-data meta tiġi riċevuta n-notifika (88). Il-Kummissjoni tgħarraf lill-partijiet bid-dubji serji li jkollha fi żmien xieraq qabel dik l-iskadenza (89). Fejn il-partijiet jissottomettu l-impenji, l-iskadenza għad-deċiżjoni tal-Kummissjoni, skont l-Artikolu 6(1) tar-Regolament dwar l-Għaqdiet [Amalgamazzjonijiet] tiġi estiża minn 25 għal 35 jum ta' xogħol (90).

79. Sabiex tiġi ffurmata l-bażi ta' deċiżjoni skont l-Artikolu 6(2), il-proposti għall-impenji jridu jilħqu r-rekwiżiti li ġejjin: (a) għandhom jispeċifikaw b'mod sħiħ l-impenji sostantivi u li jimplimentaw li daħlu għalihom il-partijiet; (b) għandhom ikunu ffirmati minn persuna debitament awtorizzata biex tagħmel dan; (c) għandhom ikunu akkumpanjati mill-informazzjoni dwar l-impenji offruta kif inhu pprovdut fir-Regolament li Jimplimenta (kif ġie spjegat aktar 'il fuq fil-paragrafu 7); u (d) għandhom ikunu akkumpanjati minn verżjoni mhux kunfidenzjali tal-impenji (91) sabiex jiġu ttestjati fis-suq ma' partijiet terzi. Il-verżjoni mhux kunfidenzjali tal-impenji trid tippermetti lil partijiet terzi biex jivvalutaw b'mod sħiħ il-prattiċità u l-effikaċja tar-rimedji proposti biex jitneħħa t-tħassib dwar il-kompetizzjoni.

80. Il-proposti sottomessi mill-partijiet skont dawn ir-rekwiżiti se jiġu vvalutati mill-Kummissjoni. Il-Kummissjoni se tikkonsulta lill-awtoritajiet tal-Istati Membri dwar l-impenji proposti u, meta jitqies li jkun xieraq, anki lil partijiet terzi fil-forma ta' test tas-suq, li jinkludi b'mod partikolari dawk il-partijiet terzi u r-rappreżentanti rikonoxxuti (92) ta' dawk l-impjegati li l-pożizzjonijiet tagħhom ikunu direttament affettwati mir-rimedji proposti. Fis-swieq li għandhom awtoritajiet regolatorji nazzjonali, il-Kummissjoni tista' wkoll, jekk ikun xieraq, tikkonsulta lill-awtoritajiet regolatorji nazzjonali kompetenti (93). Barra minn dan, f'każijiet li jinvolvu suq ġeografiku li jkun usa' miż-Żona Ekonomika Ewropea (“ŻEE”) jew fejn, għal raġunijiet relatati mal-vijabbiltà tan-negozju, l-ambitu tan-negozju li għandhom jinbiegħu l-assi tiegħu jkun usa' mit-territorju taż-ŻEE, il-verżjoni mhux kunfidenzjali tar-rimedji proposti tista' tiġi diskussa wkoll ma' awtoritajiet tal-kompetizzjoni mhux taż-ŻEE fil-qafas tal-ftehimiet bilaterali ta' kooperazzjoni tal-Komunità ma' dawn il-pajjiżi.

81. L-impenji fil-fażi I jistgħu jiġu aċċettati biss fejn il-problema tal-kompetizzjoni tista' tiġi identifikata malajr u tista' tiġi rimedjata faċilment (94). Il-problema tal-kompetizzjoni għalhekk jeħtieġ li tkun tant sempliċi u r-rimedji jkunu tant ċari li ma jkunx hemm għalfejn issir investigazzjoni approfondita u li l-impenji jkunu suffiċjenti biex, b'mod ċar, jiġu esklużi d-“dubji serji” fit-tifsira tal-Artikolu 6(1)(c) tar-Regolament dwar l-Għaqdiet [Amalgamazzjonijiet] (95). Fejn il-valutazzjoni tikkonferma li l-impenji proposti jneħħu r-raġunijiet għal dubji serji fuq din il-bażi, il-Kummissjoni tapprova l-amalgamazzjoni fil-fażi I.

82. Minħabba limiti ta' żmien fil-fażi I, huwa partikolarment importanti li l-partijiet jissottomettu fi żmien xieraq lill-Kummissjoni l-informazzjoni meħtieġa fir-Regolament li Jimplimenta sabiex tivvaluta b'mod xieraq il-kontenut u l-prattiċità tal-impenji u l-idoneità tagħhom biex iżommu l-kondizzjonijiet ta' kompetizzjoni effettiva fis-suq komuni fuq bażi permanenti. Jekk il-partijiet ma jkunux konformi mal-obbligu fir-Regolament li Jimplimenta, il-Kummissjoni tista' ma jkolliex il-possibbiltà biex tikkonkludi li l-impenji proposti se jneħħu r-raġunijiet għal dubji serji.

83. Fejn il-valutazzjoni turi li l-impenji offruti mhumiex suffiċjenti biex jitneħħa t-tħassib dwar il-kompetizzjoni li jirriżulta mill-konċentrazzjoni, il-partijiet se jiġu mgħarrfa b'mod xieraq. Minħabba li r-rimedji tal-fażi I huma mfassla biex jipprovdu risposta ċara għal tħassib dwar il-kompetizzjoni li jkun jista' jiġi identifikat malajr, fl-impenji proposti jistgħu jiġu aċċettati biss modifiki limitati. Modifiki bħal dawn, ippreżentati bħala reazzjoni immedjata għar-riżultat tal-konsultazzjonijiet, jistgħu jinkludu kjarifiki, irfinamenti u/jew titjib ieħor imfassal biex jiżgura li l-impenji jkunu prattiċi u effettivi. Madankollu, tali modifiki jistgħu jiġu aċċettati biss f'ċirkostanzi fejn jiġi żgurat li l-Kummissjoni tista' twettaq valutazzjoni xierqa ta' dawk l-impenji (96).

84. Jekk il-valutazzjoni finali ta' każ mill-Kummissjoni turi li m'hemm l-ebda tħassib dwar il-kompetizzjoni f'suq wieħed jew aktar, il-partijiet se jiġu mgħarrfa b'mod xieraq u jistgħu jirtiraw l-impenji mhux meħtieġa għal swieq bħal dawn. Jekk il-partijiet ma jirtirawhomx, il-Kummissjoni normalment se tinjorahom fid-deċiżjoni. Ikun xi jkun il-każ, tali proposti għal impenji ma jikkostitwixxux kondizzjoni għal approvazzjoni.

85. Fejn il-partijiet jiġu mgħarrfa li l-Kummissjoni, fid-deċiżjoni finali tagħha, biħsiebha ssostni li t-tranżazzjoni tqajjem tħassib dwar il-kompetizzjoni għal suq speċifiku, huma l-partijiet li għandhom jipproponu l-impenji. Il-Kummissjoni mhijiex f'pożizzjoni li timponi unilateralment xi kondizzjoni għal deċiżjoni ta' awtorizzazzjoni, iżda biss fuq il-bażi tal-impenji tal-partijiet (97). Madankollu, il-Kummissjoni se tanalizza jekk l-impenji li jissottomettu l-partijiet humiex proporzjonati għall-problema tal-kompetizzjoni meta tivvaluta jekk torbothomx bħala kondizzjonijiet jew bħala obbligi mad-deċiżjoni finali tagħha (98). Madankollu, għandu jiġi enfasizzat li, fi proposta għal impenji, dawk l-elementi kollha li jkunu meħtieġa li jilħqu l-kondizzjonijiet bażiċi għal impenji aċċettabbli, kif ġie stabbilit fil-paragrafi 9 et seq., se jitqies li jkunu meħtieġa. Dan il-paragrafu flimkien ma' dak ta' qabel japplikaw ukoll għall-impenji fil-fażi II.

86. Jekk il-Kummisjoni tikkonkludi li l-impenji li joffru l-partijiet ma jneħħux id-dubji serji, hija se toħroġ deċiżjoni skont l-Artikolu 6(1)(c) u tagħti bidu għall-proċeduri.

2. Il-Fażi II

87. Skont l-Artikolu 8(2) tar-Regolament dwar l-Għaqdiet [Amalgamazzjonijiet], il-Kummissjoni trid tiddikjara li konċentrazzjoni tkun kompatibbli mas-suq komuni, fejn wara modifika, konċentrazzjoni notifikata m'għadhiex aktar timpedixxi b'mod sinifikanti l-kompetizzjoni effettiva fit-tifsira tal-Artikolu 2(3) tar-Regolament dwar l-Għaqdiet [Amalgamazzjonijiet].

88. L-impenji proposti lill-Kummissjoni skont l-Artikolu 8(2) iridu jiġu sottomessi lill-Kummissjoni fi żmien mhux aktar minn 65 jum ta' xogħol mill-jum meta nbdew il-proċeduri. Fejn l-iskadenzi għad-deċiżjoni finali ġew estiżi skont l-Artikolu 10(3) tar-Regolament dwar l-Għaqdiet [Amalgamazzjonijiet], l-iskadenza għar-rimedji wkoll tiġi estiża awtomikament għall-istess numru ta' jiem (99). Huwa f'ċirkostanzi eċċezzjonali biss li l-Kummissjoni tista' taċċetta li l-impenji jiġu sottomessi għall-ewwel darba wara l-iskadenza ta' dan il-perjodu. It-talba mill-partijiet għal estensjoni tal-iskadenza trid tiġi riċevuta fil-perjodu u għandha tistabbilixxi ċ-ċirkostanzi eċċezzjonali li, skont il-partijiet, jiġġustifikawha. Minbarra l-eżistenza ta' ċirkostanzi eċċezzjonali, estensjoni hija possibbli biss fejn ikun hemm żmien suffiċjenti biex issir valutazzjoni xierqa tal-proposta mill-Kummissjoni u biex tkun tista' ssir konsultazzjoni adegwata mal-Istati Membri u ma' partijiet terzi (100).

89. Il-kwistjoni jekk is-sottomissjoni tar-rimedji hiex se testendi jew le l-iskadenza biex il-Kummissjoni tieħu deċiżjoni finali tiddependi miż-żmien fil-proċedura meta jiġu sottomessi l-impenji. Meta l-partijiet jissottomettu impenji f'inqas minn 55 jum ta' xogħol wara li nbdew il-proċeduri, il-Kummissjoni għandha tieħu deċiżjon finali f'mhux aktar minn 90 jum ta' xogħol mid-data tal-bidu tal-proċeduri (101). Fejn il-partijiet jissottomettu impenji fil-55 jum ta' xogħol jew wara (anki wara l-65 jum ta' xogħol, jekk dawk l-impenji ikunu aċċettabbli minħabba ċirkostanzi eċċezzjonali kif ġie deskritt aktar 'il fuq fil-paragrafu 88), il-perjodu biex il-Kummissjoni tieħu deċiżjoni finali jiġi miżjud għal 105 jiem ta' xogħol skont is-subparagrafu 2 tal-Artikolu 10(3). Fejn il-partijiet jissottomettu impenji fi żmien inqas minn 55 jum ta' xogħol, iżda jissottomettu verżjoni modifikata fil-55 jum jew wara, il-perjodu biex tittieħed deċiżjoni finali se jiġi estiż ukoll għal 105 jiem ta' xogħol.

90. Il-Kummissjoni hija disponibbli biex tiddiskuti impenji xierqa ferm bil-quddiem ta' tmiem il-perjodu ta' 65 jum ta' xogħol. Il-partijiet jiġu mħeġġa jisottomettu abbozzi ta' proposti li jittrattaw kemm l-aspetti sostantivi kif ukoll dawk tal-implimentazzjoni li jkunu meħtieġa sabiex jiġi żgurat li l-impenji jkunu għalkollox prattiċi. Jekk il-partijiet ikunu tal-opinjoni li jinħtieġ aktar żmien għall-investigazzjoni tat-tħassib dwar il-kompetizzjoni u għat-tfassil korrispondenti tal-impenji xierqa, jistgħu wkoll jissuġġerixxu lill-Kummissjoni biex testendi l-iskadenza finali taħt is-subparagrafu 1 tal-Artikolu 10(3). Talba bħal din ikollha ssir qabel tmiem il-perjodu ta' 65 jum ta' xogħol. Tabilħaqq, il-Kummissjoni normalment mhux se testendi l-perjodu biex tadotta deċiżoni finali skont is-subparagrafu 1 tal-Artikolu 10(3) fejn it-talba għal estensjoni tiġi ppreżentata wara l-iskadenza għas-sottomissjoni tar-rimedji previsti fir-Regolament li Jimplimenta, jiġifieri wara l-65 jum ta' xogħol (102).

91. Sabiex jintlaħqu r-rekwiżiti għal deċiżjoni skont l-Artikolu 8 (2), l-impenji jridu jilħqu r-rekwiżiti li ġejjin: (a) għandhom jindirizzaw it-tħassib dwar il-kompetizzjoni kollu li jirriżulta mill-konċentrazzjoni u għandhom jispeċifikaw b'mod sħiħ l-impenji sostantivi u li jimplimentaw li daħlu għalihom il-partijiet; (b) għandhom ikunu ffirmati minn persuna debitament awtorizzata biex tagħmel dan; (c) għandhom ikunu akkumpanjati mill-informazzjoni dwar l-impenji offruta kif inhu pprovdut fir-Regolament li Jimplimenta (kif ġie spjegat aktar 'il fuq fil-paragrafu 7); u (d) għandhom ikunu akkumpanjati minn verżjoni mhux kunfidenzjali tal-impenji (103) sabiex jiġu ttestjati fis-suq ma' partijiet terzi, billi jintlaħqu r-rekwiżiti stabbiliti aktar 'il fuq fil-paragrafu 79.

92. Il-proposti sottomessi mill-partijiet skont dawn ir-rekwiżiti se jiġu vvalutati mill-Kummissjoni. Jekk il-valutazzjoni tikkonferma li l-impenji proposti jneħħu d-dubji serji (jekk tkun għadha ma nħarġet l-ebda Dikjarazzjoni tal-Oġġezzjonijiet mill-Kummissjoni) jew it-tħassib dwar il-kompetizzjoni li jirriżulta fid-Dikjarazzjoni tal-Oġġezzjonijiet, wara l-konsultazzjonijiet, kif ġie stabbiliti fil-paragrafu 80 t'aktar 'il fuq, il-Kummissjoni se tadotta deċiżjoni kondizzjonali ta' approvazzjoni.

93. Bil-maqlub, fejn il-valutazzjoni twassal għall-konklużjoni li jidher li l-impenji proposti ma jkunux suffiċjenti biex isolvu t-tħassib dwar il-kompetizzjoni li jirriżulta mill-konċentrazzjoni, il-partijiet se jiġu mgħarrfa b'mod xieraq (104).

94. Ir-Regolament dwar l-Għaqdiet [Amalgamazzjonijiet] ma jimponi l-ebda obbligu fuq il-Kummissjoni biex taċċetta impenji wara l-iskadenza legali għar-rimedji, sakemm il-Kummissjoni ma timpenjax ruħha volontarjament li tivvaluta l-impenji f'ċirkostanzi speċifiċi (105). Minħabba dan, fejn il-partijiet sussegwentement jimmodifikaw l-impenji proposti wara l-iskadenza ta' 65 jum ta' xogħol, il-Kummissjoni se taċċetta biss dawn l-impenji modifikati fejn tista' tiddetermina b'mod ċar — fuq il-bażi tal-valutazzjoni tagħha tal-informazzjoni diġà rċevuta matul l-investigazzjoni, inklużi r-riżultati tal-ittestjar tas-suq preċedenti, u mingħajr ma jkun hemm il-ħtieġa ta' kwalunkwe test ieħor tas-suq — li tali impenji, ladarba jiġu implimentati, b'mod sħiħ u mhux ambigwu jsolvu t-tħassib dwar il-kompetizzjoni identifikat u fejn ikun hemm żmien suffiċjenti biex ikun hemm valutazzjoni adegwata mill-Kummissjoni u konsultazzjoni xierqa mal-Istati Membri (106). (107) Normalment il-Kummissjoni se tiċħad l-impenji modifikati li ma jilħqux dawk il-kondizzjonijiet (108).

V. IR-REKWIŻITI GĦALL-IMPLIMENTAZZJONI TAL-IMPENJI

95. L-impenji jiġu offruti bħala mezz biex tiġi żgurata approvazzjoni, bl-implimentazzjoni normalment issir wara d-deċiżjoni. Ghalhekk, l-impenji jeħtieġu salvagwardji sabiex tiġi żgurata l-implimentazzjoni effettiva u f'waqtha tagħhom. Dawn id-dispożizzjonijiet ta' implimentazzjoni normalment se jiffurmaw parti mill-impenji li jidħlu għalihom il-partijiet fil-konfront tal-Kummissjoni.

96. Fil-paragrafi li ġejjin, qed tingħata gwida dettaljata dwar l-implimentazzjoni tal-impenji tal-bejgħ tal-assi, bħala l-aktar impenn tipiku. Wara, qed jiġu diskussi wħud mill-aspetti tal-implimentazzjoni ta' tipi oħrajn ta' impenn.

1. Il-proċess tal-bejgħ tal-assi

97. Il-bejgħ tal-assi għandu jitlesta f'perjodu ffissat ta'żmien li ġie miftiehem bejn il-partijiet u l-Kummissjoni. Fil-prattika tal-Kummissjoni, il-perjodu totali ta' żmien jinqasam f'perjodu biex wieħed jidħol fi ftehim finali u perjodu ieħor għall-għeluq, għat-trasferiment tat-titolu legali, tat-tranżazzjoni. Il-perjodu biex wieħed jidħol fi ftehim vinkolanti normalment jerġa' jinqasam fl-ewwel perjodu meta l-partijiet jistgħu jfittxu xerrej xieraq (l-“ewwel perjodu tal-bejgħ tal-assi”) u, jekk il-partijiet ma jirnexxielhomx ibiegħu l-assi tan-negozju, it-tieni perjodu fejn trustee tal-bejgħ tal-assi jikseb il-mandat biex ibiegħ l-assi tan-negozju mingħajr prezz minimu (il-“perjodu tal-bejgħ tal-assi mit-trustee”).

98. L-esperjenza tal-Kummissjoni wriet li perjodi qosra ta' bejgħ tal-assi jikkontribwixxu fil-parti l-kbira għas-suċċess tal-bejgħ tal-assi għaliex, inkella, in-negozju li għandhom jinbiegħu l-assi tiegħu se jiġi espost għal perjodu estiż ta' inċertezza. Għalhekk il-perjodi ta' żmien għandhom ikunu qosra daqskemm ikun fattibbli. Il-Kummissjoni normalment se tqis perjodu ta' madwar sitt xhur għall-ewwel perjodu tal-bejgħ tal-assi u perjodu addizzjonali ta' tliet xhur għall-perjodu tal-bejgħ tal-assi mit-trustee bħala xierqa. Normalment jiġi previst perjodu ta' tliet xhur oħra biex tingħalaq it-tranżazzjoni. Dawn il-perjodi jistgħu jiġu modifikati fuq bażi ta' każ b'każ. B'mod partikolari, jistgħu jkollhom jitqassru jekk ikun hemm riskju għoli ta' degradazzjoni tal-vijabbiltà tan-negozju fil-perjodu interim.

99. L-iskadenza għall-bejgħ tal-assi normalment għandha tibda dakinhar tal-adozzjoni tad-deċiżjoni tal-Kummissjoni. Eċċezzjoni għal tranżazzjoni tista' tkun iġġustifikata permezz ta' offerta pubblika fejn il-partijiet jimpenjaw irwieħhom li jbiegħu l-assi ta' negozju li jappartjeni għall-impriża mmirata. Fejn, f'ċirkostanzi bħal dawn, il-partijiet ma jistgħux jippreparaw għall-bejgħ tal-assi tan-negozju fil-mira, qabel ma tagħlaq il-konċentrazzjoni notifikata, il-Kummissjoni tista' taċċetta li l-perjodi għal tali bejgħ tal-assi jibdew biss bid-data tal-għeluq tat-tranżazzjoni notifikata. B'mod simili, tista' titqies soluzzjoni bħal din jekk id-data tal-għeluq tal-konċentrazzjoni ma tkunx taħt il-kontroll tal-partijiet, eż., għaliex teħtieġ approvazzjoni mill-Istat (109). Imbagħad, jista' jkun xieraq li jitqassru l-iskadenzi sabiex jitnaqqas iż-żmien ta' inċertezza biex jinbiegħu l-assi tan-negozju.

100. Billi għas-soluzzjonijiet tax-xerrej inizjali tapplika l-proċedura li ġiet deskritta aktar 'il fuq, il-proċedura se tkun differenti għas-soluzzjonijiet “l-ewwel sewwi”. B'mod ġenerali, matul il-proċedura diġà jkun sar ftehim vinkolanti ma' xerrej sabiex wara d-deċiżjoni jrid jiġi previst biss perjodu ulterjuru għall-għeluq tat-tranżazzjoni. Jekk qabel id-deċiżjoni max-xerrej ikun ġie konkluż biss ftehim qafas, il-perjodi li għandhom jiġu previsti biex isir ftehim sħiħ u għall-għeluq sussegwenti se jkollhom jiġu deċiżi każ b'każ (110).

2. L-approvazzjoni tax-xerrej u tal-ftehim tal-bejgħ u tax-xiri

101. Sabiex tiġi żgurata l-effikaċja tal-impenn, il-bejgħ lil xerrej propost jiġi suġġett għal approvazzjoni preċedenti tal-Kummissjoni. Meta l-partijiet (jew it-trustee tal-bejgħ tal-assi) jkunu laħqu ftehim finali ma' xerrej, dawn għandhom jissottomettu proposta raġunata u ddokumentata lill-Kummissjoni. Il-partijiet jew it-trustee tal-bejgħ tal-assi, skont kif ikun il-każ, se jkunu meħtieġa juru għas-sodisfazzjon tal-Kummissjoni li x-xerrej propost jilħaq ir-rekwiżiti tax-xerrej, u li n-negozju qed jinbiegħulu l-assi b'mod konsistenti mad-deċiżjoni tal-Kummissjoni u mal-impenji. Fejn l-impenji jippermettu li jiġu proposti xerrejja differenti għal partijiet differenti tal-pakkett, il-Kummissjoni se tivvaluta jekk kull xerrej individwali propost ikunx aċċettabbli u li l-pakkett totali jsolvix it-tħassib dwar il-kompetizzjoni.

102. Fil-valutazzjoni ta' kwalunkwe xerrej propost, il-Kummissjoni se tinterpreta r-rekwiżiti tax-xerrej fid-dawl tal-għan tal-impenji, sabiex issostni minnufih kompetizzjoni effettiva fis-suq fejn instab it-tħassib dwar il-kompetizzjoni, u taċ-ċirkostanzi tas-suq kif ġie stabbiliti fid-deċiżjoni (111). B'mod ġenerali, il-bażi għall-valutazzjoni tal-Kummissjoni tar-rekwiżiti tax-xerrej se tkun is-sottomissjoni tal-partijiet, il-valutazzjoni tat-trustee tal-monitoraġġ u, b'mod partikolari, id-diskussjonijiet max-xerrej propost u l-pjan tan-negozju tiegħu. Il-Kummissjoni se tanalizza wkoll jekk is-suppożizzjonijiet sottostanti tax-xerrej jidhrux plawżibbli skont iċ-ċirkostanzi tas-suq.

103. Ir-rekwiżit li x-xerrej irid ikollu r-riżorsi finanzjarji meħtieġa jestendi b'mod partikolari għall-mod kif l-akkwist jiġi ffinanzjat mix-xerrej propost. Il-Kummissjoni normalment mhi se taċċetta l-ebda finanzjament tal-bejgħ tal-assi mill-bejjiegħ, u, b'mod partikolari, l-ebda finanzjament mill-bejjiegħ jekk dan se jagħti lill-bejjiegħ xi sehem mill-profitti tan-negozju li nbiegħu l-assi tiegħu fil-ġejjieni.

104. Fil-valutazzjoni dwar jekk ix-xerrej propost hux qed jhedded li joħloq problemi tal-kompetizzjoni, il-Kummissjoni se twettaq valutazzjoni prima facie fid-dawl tal-informazzjoni disponibbli għall-Kummissjoni fil-proċess tal-approvazzjoni tax-xerrej. Fejn ix-xirja tirriżulta f'konċentrazzjoni li jkollha dimensjoni Komunitarja, din l-operazzjoni l-ġdida se jkollha tiġi notifikata taħt ir-Regolament dwar l-Għaqdiet [Amalgamazzjonijiet] u approvata skont proċeduri normali (112). Fejn dan ma jkunx il-każ, l-approvazzjoni tal-Kummissjoni ta' xerrej propost tkun mingħajr preġudizzju għall-ġuriżdizzjoni tal-kontroll tal-amalgamazzjonijiet tal-awtoritajiet nazzjonali. Barra minn dan, ix-xerrej propost irid ikun mistenni jikseb l-approvazzjonijiet meħtieġa l-oħra kollha mingħand l-awtoritajiet regolatorji rilevanti. Fejn jista' jiġi previst, fid-dawl tal-informazzjoni disponibbli għall-Kummissjoni, li d-diffikultajiet biex tinkiseb awtorizzazzjoni għall-kontroll tal-amalgamazzjonijiet jew approvazzjonijiet oħrajn jistgħu jdewmu aktar milli jkun xieraq l-implimentazzjoni f'waqtha tal-impenn, se jitqies li x-xerrej propost ma jilħaqx ir-rekwiżiti tax-xerrej. Inkella, it-tħassib dwar il-kompetizzjoni li ġie identifikat mill-Kummissjoni ma jitneħħix fil-perjodu xieraq ta' żmien.

105. Ir-rekwiżit għal approvazzjoni mill-Kummissjoni normalment mhux biss jestendi għall-identità tax-xerrej, iżda wkoll għall-ftehim tal-bejgħ u tax-xiri u għal kwalunkwe ftehim ieħor li sar bejn il-partijiet u x-xerrej propost, inklużi l-ftehimiet tranżitorji. Il-Kummissjoni se tivverifika jekk il-bejgħ tal-assi skont il-ftehimiet ikunx konformi mal-impenji (113).

106. Il-Kummissjoni se tikkomunika l-fehma tagħha dwar l-idoneità tax-xerrej propost lill-partijiet. Jekk il-Kummissjoni tikkonkludi li x-xerrej propost ma jilħaqx ir-rekwiżiti tax-xerrej, se tadotta deċiżjoni li x-xerrej propost mhuwiex xerrej skont l-impenji (114). Jekk il-Kummissjoni tikkonkludi li l-ftehim tal-bejgħ u tax-xiri (jew kwalunkwe ftehim anċillari) ma jipprevedix bejgħ tal-assi skont l-impenji, il-Kummissjoni se tikkomunika dan lill-partijiet mingħajr ma tiċħad bilfors lix-xerrej bħala tali. Jekk il-Kummissjoni tikkonkludi li x-xerrej ikun xieraq skont l-impenji u li l-kuntratti jaqblu dwar bejgħ tal-assi skont l-impenji, il-Kummissjoni se tapprova l-bejgħ tal-assi lix-xerrej propost (115). Il-Kummissjoni se toħroġ l-approvazzjonijiet meħtieġa mill-aktar fis possibbli.

3. L-obbligi tal-Partijiet fil-perjodu interim

107. Il-partijiet għandhom jilħqu ċerti obbligi fil-perjodu interim (kif ġie ddefinit aktar 'il fuq fil-paragrafu 36). Dan li ġej normalment għandu jiġi inkluż fl-impenji f'dan ir-rigward: (i) salvagwardji għall-preservazzjoni interim tal-vijabbiltà għan-negozju, (ii) il-passi meħtieġa għal proċess ta' tqassim, jekk ikun rilevanti, u (iii) il-passi meħtieġa biex jiġi ppreparat il-bejgħ tal-assi tan-negozju.

Il-preservazzjoni interim tan-negozju li nbiegħu l-assi tiegħu

108. Hija r-responsabbiltà tal-partijiet li jnaqqsu għal minimu kwalunkwe riskju possibbli ta' telf ta' potenzjal kompetittiv tan-negozju li għandhom jinbiegħu l-assi tiegħu li jirriżulta minn inċertezzi inerenti fit-trasferiment ta' negozju. Sat-trasferiment tan-negozju lix-xerrej, il-Kummissjoni se teħtieġ li l-partijiet joffru impenji biex iżommu l-indipendenza, il-vijabbiltà ekonomika, il-kummerċjabbiltà u l-kompetittività tan-negozju. Impenni bħal dawn biss se jippermettu li l-Kummissjoni tikkonkludi bil-grad meħtieġ ta' ċertezza li l-bejgħ tal-assi tan-negozju se jiġi implimentat bil-mod kif ġie propost mill-partijiet fl-impenji.

109. Ġeneralment, dawn l-impenji għandhom jitfasslu sabiex iżommu n-negozju separat min-negozju miżmum mill-partijiet, u biex jiżguraw li jkun ġestit bħala negozju distint u li jista' jinbiegħ fl-aħjar interessi tiegħu, bil-għan li jiġu żgurati l-vijabbiltà ekonomika, il-kummerċjabbiltà u l-kompetittività kontinwi tiegħu u l-indipendenza tiegħu min-negozji miżmuma mill-partijiet.

110. Il-partijiet se jkunu meħtieġa jiżguraw li jinżammu l-assi kollha tan-negozju, skont prattika tajba tan-negozju u fl-andament ordinarju tan-negozju, u li ma jitwettaq l-ebda att li jista' jkollu impatt avvers sinifikanti fuq in-negozju. Dan huwa relatat partikolarment maż-żamma tal-assi fissi, mal-għarfien jew mal-informazzjoni kummerċjali ta' natura kunfidenzjali jew li tikkonċerna n-natura tal-proprjetà, mal-klijentela u mal-kompetenza teknika u kummerċjali tal-impjegati. Barra minn dan, il-partijiet iridu jżommu lin-negozju fl-istess kondizzjonijiet bħal qabel il-konċentrazzjoni, b'mod partikolari jridu jipprovdu riżorsi suffiċjenti, bħal kapital jew linja ta' kreditu, fuq il-bażi u l-kontinwazzjoni tal-pjanijiet tan-negozju eżistenti, l-istess funzjonijiet amministrattivi u ta' ġestjoni, jew fatturi oħrajn rilevanti biex tinżamm il-kompetizzjoni fis-settur speċifiku. L-impenji għandhom ukoll jipprevedu li l-partijiet ghandhom jieħdu l-passi kollha raġonevoli, inklużi skemi ta' inċentivi xierqa, biex iħeġġu lill-persunal ewlieni kollu jibqa' man-negozju, u li l-partijiet ma jistgħux jissolleċitaw jew iċaqalqu l-ebda membru tal-persunal għan-negozji li jifdal tagħhom.

111. Il-partijiet għandhom ukoll iżommu n-negozju separat min-negozju miżmum tiegħu u jiżguraw irwieħhom li l-persunal ewlieni tan-negozju li għandhom jinbiegħu l-assi tiegħu ma jkollu l-ebda involvement fin-negozju miżmum u viċe versa. Jekk in-negozju li għandhom jinbiegħu l-assi tiegħu jkollu forma korporattiva u jidher li tinħtieġ separazzjoni stretta tal-istruttura korporattiva, id-drittijiet tal-partijiet bħala azzjonisti, b'mod partikolari d-drittijiet tal-votazzjoni, għandhom jiġu eżerċitati mit-trustee tal-monitoraġġ li għandu wkoll ikollu l-poter li jissostitwixxi lill-membri tal-bord maħtura f'isem il-partijiet. B'relazzjoni għall-informazzjoni, il-partijiet għandhom jagħlqu (ring-fence) in-negozju li se jinbiegħu l-assi tiegħu u jieħdu l-miżuri kollha meħtieġa biex jiżguraw irwieħhom li l-partijiet ma jiksbu l-ebda sigriet tan-negozju jew informazzjoni kunfidenzjali oħra. Kwalunkwe dokument jew informazzjoni kunfidenzjali għan-negozju li tinkiseb mill-partijiet qabel l-adozzjoni tad-deċiżjoni trid tintradd lin-negozju jew tinqered.

112. Il-partijiet ġeneralment ikunu meħtieġa wkoll li jaħtru hold separate manager bl-għarfien espert meħtieġ, li se jkun responsabbli għall-ġestjoni tan-negozju u għall-implimentazzjoni tal-obbligi hold-separate u tal-għeluq (ring-fencing). Il-hold separate manager għandu jaġixxi taħt is-superviżjoni tat-trustee tal-monitoraġġ li jista' jagħti struzzjonijiet lill-hold separate manager. L-impenji għandhom jipprovdu li l-ħatra għandha ssir minnufih wara l-adozzjoni tad-deċiżjoni u saħansitra qabel ma l-partijiet ma jistgħu jagħlqu l-konċentrazzjoni notifikata. Billi l-partijiet jistgħu jaħtru lill-hold separate manager waħidhom, l-impenji għandhom jipprevedu li t-trustee tal-monitoraġġ ikun jista' jneħħi lill-hold separate manager jekk huwa/hija ma jaġixxix skont l-impenji jew iqiegħed fil-periklu l-implimentazzjoni f'waqtha u xierqa tagħhom. Ħatra ġdida ta' hold separate manager sussegwentement se tkun suġġetta għall-approvazzjoni tat-trustee tal-monitoraġġ.

Il-passi għal tqassim

113. Kif ġie deskritt fil-qosor fil-paragrafu 35, f'ċirkostanzi xierqa, il-Kummissjoni tista' taċċetta li l-bejgħ tal-assi ta' negozju li jeħtieġ li jitqassam minn mal-bqija tan-negozji tal-partijiet jita' jitqies bħala rimedju xieraq. Madankollu, anki f'ċirkostanzi bħal dawn huwa biss it-trasferiment ta' negozju vijabbli lil xerrej li jista' jżomm u jiżviluppa dan in-negozju bħala forza kompettitiva u attiva fis-suq li se jneħħi t-tħassib dwar il-kompetizzjoni tal-Kummissjoni. Għalhekk il-partijiet iridu jintrabtu b'obbligu orjentat lejn ir-riżultati biex, fil-perjodu interim, iwettqu tqassim tal-assi li jikkontribwixxi għan-negozju li nbiegħu l-assi tiegħu. Ir-riżultat għandu jkun li negozju vijabbli u kompetittiv, li jkun awtonomu u separat min-negozji l-oħra tal-partijiet, jista' jiġi ttrasferit lil xerrej xieraq fi tmiem il-perjodu interim. Il-partijiet se jkollhom ibatu l-ispejjeż u r-riskji ta' tqassim bħal dan fil-perjodu interim.

114. It-tqassim jeħtieġ li jitwettaq mill-partijiet taħt is-superviżjoni tat-trustee u f'kooperazzjoni mal-hold separate manager. L-ewwel nett, dawk l-assi u dawk il-partijiet tal-persunal li ġew kondiviżi bejn in-negozju li għandhom jinbiegħu l-assi tiegħu u l-bqija tan-negozji tal-partijiet għandhom jiġu allokati lin-negozju sa tali punt li dan ma jkunx eskluż fl-impenji (116). L-allokazzjoni tal-assi u tal-persunal se tiġi mmonitorjata u għandha tiġi approvata mit-trustee tal-monitoraġġ. It-tieni nett, il-proċess tat-tqassim jista' wkoll jeħtieġ replika għan-negozju tal-assi miżmuma jew tal-funzjonijiet imwettqa minn partijiet oħrajn tan-negozji tal-partijiet jekk dan ikun meħtieġ sabiex tiġi żgurata l-vijabbiltà u l-kompetittività tan-negozju li għandhom jinbiegħu l-assi tiegħu. Eżempju huwa t-terminazzjoni tal-parteċipazzjoni tan-negozju f'netwerk ċentrali tat-teknoloġija tal-informazzjoni u f'installazzjoni ta' sistema separata tal-IT għan-negozju. B'mod ġenerali, il-passi ewlenin ta' tali proċess ta' tqassim u l-funzjonijiet li għandhom jiġu replikati għandhom jiġu deċiżi fuq bażi ta' każ b'każ u għandhom jiġu deskritti fl-impenji.

115. Fl-istess ħin, għandu jiġi żgurat li l-vijabbiltà tan-negozju li għandhom jinbiegħu l-assi tiegħu ma tkunx affettwata minn tali miżuri. Fil-perjodu interim, għalhekk, il-partijiet għandhom iżommu l-użu tal-assi kondiviżi minn u jkomplu jipprovdu servizzi lin-negozju sal-istess punt bħal fl-imgħoddi sakemm in-negozju ikun għadu mhux vijabbli fuq bażi awtonoma.

L-obbligi speċifiċi tal-partijiet dwar il-proċess tal-bejgħ tal-assi

116. Għall-proċess tal-bejgħ tal-assi, l-impenji għandhom jipprevedu li x-xerrejja potenzjali jistgħu jwettqu eċerċizzju ta' diliġenza xierqa u jiksbu, jiddependi mill-istadju tal-proċedura, informazzjoni suffiċjenti dwar in-negozju li nbiegħu l-assi tiegħu biex ix-xerrej ikun jista' jivvaluta b'mod sħiħ il-valur, l-ambitu u l-potenzjal kummerċjali tan-negozju, u jkollu aċċess dirett għall-persunal tiegħu. Il-partijiet għandhom ukoll jissottomettu rapporti perjodiċi dwar xerrejja u żviluppi potenzjali fin-negozjati. Il-bejgħ tal-assi se jiġi implimentat biss ladarba tingħalaq it-tranżazzjoni, jiġifieri t-titolu legali jkun għadda lix-xerrej approvat u l-assi jkunu ġew effettivament ittrasferiti. Fi tmiem il-proċess, il-partijiet se jkollhom jibagħtu rapport finali, li jikkonferma l-għeluq u t-trasferiment tal-assi.

4. It-Trustee tal-Monitoraġġ u tal-Bejgħ tal-Assi

Ir-Rwol tat-Trustee tal-Monitoraġġ

117. Peress l-Kummissjoni ma tistax, fuq bażi ta' kuljum, tkun direttament involuta fis-superviżjoni tal-implimentazzjoni tal-impenji, il-partijiet għandhom jipproponu l-ħatra ta' trustee biex jissuperviżjona l-konformità tal-partijiet mal-impenji, b'mod partikolari mal-obbligi tagħhom fil-perjodu interim u fil-proċess tal-bejgħ tal-assi (dak li jissejjaħ “trustee tal-monitoraġġ”). B'hekk, il-partijiet jiggarantixxu l-effikaċja tal-impenji sottomessi minnhom u jippermettu li l-Kummissjoni tkun żgura li l-modifika tal-konċentrazzjoni notifikata, kif ġiet proposta mill-partijiet, se titwettaq bil-grad meħtieġ ta' ċertezza.

118. It-trustee tal-monitoraġġ se jwettaq il-kompiti tiegħu taħt is-superviżjoni tal-Kummissjoni u għandu jitqies bħala “għajnejn u widnejn” il-Kummissjoni. Għandu jkun il-gwardjan biex in-negozju jkun ġestit u miżmum b'mod xieraq fuq bażi awtonoma fil-perjodu interim. Għalhekk, il-Kummissjoni tista' tagħti kwalunkwe ordni u struzzjoni lit-trustee tal-monitoraġġ sabiex tiżgura l-konformità mal-impenji, u t-trustee jista' jipproponi lill-partijiet kwalunkwe miżura li jqis li tkun meħtieġa biex iwettaq il-funzjonijiet tiegħu. Madankollu, il-partijiet ma jistgħu jagħtu l-ebda struzzjoni lit-trustee mingħajr l-approvazzjoni tal-Kummissjoni.

119. Ġeneralment, l-impenji se jistabbilixxu l-kompiti tat-trustee tal-monitoraġġ. Id-dmirijiet u l-obbligi tiegħu se jkunu speċifikati fid-dettall fil-mandat tat-trustee, li għandu jiġi konkluż bejn il-partijiet u t-trustee, u l-kompiti tiegħu għandhom jiġu stabbiliti f'aktar dettall fi pjan tax-xogħol. Il-kompiti tat-trustee tal-monitoraġġ normalment se jibdew minnufih wara l-adozzjoni tad-deċiżjoni tal-Kummissjoni u se jdumu sat-trasferiment legali u effettiv tan-negozju lix-xerrej approvat. Tista' ssir distinzjoni bejn ħames kompiti ewlenin u mhux eżawrjenti li t-trustee tal-monitoraġġ għandu jwettaq taħt is-superviżjoni tal-Kummissjoni: — L-ewwel nett, it-trustee tal-monitoraġġ se jiġi mistieden jissuperviżjona s-salvagwardji għan-negozju li għandhom jinbiegħu l-assi tiegħu fil-perjodu interim. — It-tieni nett, f'każijiet ta' tqassim, it-trustee tal-monitoraġġ irid jimmonitorja l-qsim tal-assi u l-allokazzjoni tal-persunal bejn in-negozju li nbiegħu l-assi tiegħu u n-negozji miżmuma mill-partijiet kif ukoll ir-replikazzjoni tal-assi u l-funzjonijiet fin-negozju preċedentement ipprovduti mill-partijiet. — It-tielet nett, it-trustee tal-monitoraġġ għandu jkun responsabbli biex jissuperviżjona l-isforzi tal-partijiet biex isib xerrej potenzjali u biex jittrasferixxi n-negozju. B'mod ġenerali, għandu janalizza l-progress tal-proċess tal-bejgħ tal-assi u x-xerrejja potenzjali inklużi fil-proċess. Għandu jivverifika li x-xerrejja potenzjali jirċievu informazzjoni suffiċjenti relatata man-negozju — b'mod partikolari billi janalizza l-memorandum ta' informazzjoni (jekk ikun disponibbli), il-proċess tad- data-room jew tad-diliġenza dovuta. Ladarba jiġi propost xerrej, it-trustee tal-monitoraġġ għandu jissottometti lill-Kummissjoni opinjoni raġunata dwar jekk ix-xerrej propost jilħaqx ir-rekwiżiti tax-xerrej fl-impenji u jekk in-negozju huwiex qed jinbiegħ b'mod li huwa konsistenti mal-impenji. Fi tmiem il-proċess, it-trustee tal-monitoraġġ għandu jissuperviżjona t-trasferiment legali u effettiv tan-negozju lix-xerrej u jagħmel rapport finali, fejn jikkonferma t-trasferiment. — Ir-raba' nett, it-trustee tal-monitoraġġ għandu jaġixxi bħala punt ta' kuntatt għal kwalunkwe talba minn partijiet terzi, b'mod partikolari x-xerrejja potenzjali, b'relazzjoni għall-impenji. Il-partijiet għandhom jgħarrfu lill-partijiet terzi interessati bl-identità u bil-kompiti tat-trustee tal-monitoraġġ, inkluż kwalunkwe xerrej potenzjali. Fil-każ ta' nuqqas ta' qbil bejn il-partijiet u l-partijiet terzi b'relazzjoni għall-kwistjonijiet ittrattati mill-impenji, it-trustee tal-monitoraġġ għandu jiddiskuti dawk il-kwistjonijiet maż-żewġ naħat u għandu jirrapporta lill-Kummissjoni. Sabiex ikun jista' jwettaq ir-rwol tiegħu, it-trustee tal-monitoraġġ se jżomm kunfidenzjali kwalunkwe sigriet tan-negozju tal-partijiet u tal-partijiet terzi. — Il-ħames nett, it-trustee tal-monitoraġġ għandu jirrapporta dwar dawn il-kwistjonijiet lill-Kummissjoni f'rapporti perjodiċi dwar il-konformità u għandu wkoll jissottometti rapporti addizzjonali meta jintalab jagħmel dan mill-Kummissjoni.

120. L-impenji se jistabilixxu wkoll b'mod komprensiv il-ħtiġijiet tat-trustee tal-monitoraġġ għal sostenn minn u għal kooperazzjoni mal-partijiet; il-Kummissjoni se tissuperviżjona r-relazzjoni bejn il-partijiet u t-trustee anki f'dan ir-rigward. Sabiex iwettaq il-kompiti tiegħu, it-trustee għandu jkollu aċċess għall-kotba u għar-rekords tal-partijiet u tan-negozju li nbiegħu l-assi tiegħu, sa fejn u sakemm dan ikun rilevanti għall-implimentazzjoni tal-impenji, jista' jitlob sostenn maniġerjali u amministrattiv mill-partijiet, għandu jiġi mgħarraf bix-xerrejja potenzjali u bl-iżviluppi kollha fil-proċess tal-bejgħ tal-assi, u għandu jiġi pprovdut bl-informazzjoni sottomessa lil xerrejja potenzjali. Barra minn dan, il-partijiet għandhom jagħtu indenizz lit-trustee u jippermettu li t-trustee jaħtar konsulenti, jekk dan ikun xieraq biex jitwettqu l-kompiti tiegħu skont l-impenji. L-impenji se jippermettu wkoll li l-Kummissjoni tikkondividi l-informazzjoni tal-partijiet mat-trustee tal-monitoraġġ sabiex it-trustee tal-monitoraġġ ikun jista' jwettaq il-kompiti tiegħu. It-trustee tal-monitoraġġ se jkun marbut li jżomm din l-informazzjoni kunfidenzjali.

Ir-Rwol tat-Trustee tal-Bejgħ tal-Assi

121. Fir-rigward tat-trustee tal-monitoraġġ, il-partijiet għandhom jipproponu li jaħtru trustee tal-bejgħ tal-assi sabiex jagħmlu l-impenji sottomessi minnhom effettivi u jippermettu li l-Kummissjoni tiżgura li l-modifika tal-konċentrazzjoni notifikata, kif ġiet proposta minnhom, se titwettaq. Jekk il-partijiet ma jirnexxilhomx isibu xerrej xieraq fl-ewwel perjodu tal-bejgħ tal-assi,